qundao/data-zh-poetry huggingface dataset:
邵二云自江上归馀姚
作者：黄景仁
朝代：清
体裁：古风

去年红药翻阶时，诵君曲江新赋诗。文人海内手加额，我曹读书宜勉之。景星祥凤一灿烂，几日闻君已投散。生平绝少御李缘，亦向空山伫长叹。江南山水天下闻，君昨来看山中云。山因君至出生面，我亦因山得识君。留经泥蟠久丁厄，奇书二酉不可觅。蠹鱼跃出秦灰来，一发千钧著书责。游山读书岁月宽，天意待君殊未悭。玉堂回首付馀子，我为扼腕君开颜。蓬累经风未能住，日夕同驰陌头路。蓝舆前后苦哦声，道上儿童笑相觑。为言昔别春明门，道旁送者无一人。朗吟襆被上车去，衣上薄污长安尘。归来浣向姚江浦，江水一清犹似许。四明浓翠扑人来，从此摊书作山主。未能无别送将行，此去名山信有灵。下风倾耳听消息，倘为苍生一动情。
邵家坟写望
作者：黄景仁
朝代：清
体裁：古风

登山畏曛黑，山半谁家坟。聊复倚枯木，怅眺延斜曛。华表卧草閒，辟邪绣苔纹。不知何公卿，料已无子孙。俛视极千里，大野连秋旻。秋阴匝地来，浩浩风沙昏。残绿扫未尽，惨澹霾浮云。寿阳瓦一垤，淮水围长闉。美哉江河间，有此形势存。孙曹始作俑，战守何纷纷。天心倦离合，地力疲吐吞。方今万里一，地险安足论。颇闻守土责，宜备淮涡神。浸城献三版，徙宅空千村。频年苦蝗旱，此患匪所云。但见途路旁，野哭多流民。造物本无外，谁与排九阍。长歌不能尽，恐扰泉间魂。行行复延伫，天半松涛奔。
都门秋思
作者：黄景仁
朝代：清

侧身人海叹栖迟，浪说文章擅色丝。倦客马卿谁买赋，诸生何武漫称诗。一梳霜冷慈亲发，半甑尘凝病妇炊。寄语绕枝乌鹊道：天寒休傍最高枝。
都门秋思
作者：黄景仁
朝代：清

四年书剑滞燕京，更值秋来百感并。台上何人延郭隗？市中无处访荆卿。云浮千里伤心色，风送千秋变徵声。我自欲歌歌不得，好寻驺卒话生平。
都门秋思·其一
作者：黄景仁
朝代：清
体裁：七言律诗

楼观云开倚碧空，上阳日落半城红。新声北里回车远，爽气西山拄笏通。闷倚宫墙拈短笛，闲经坊曲避豪骢。帝京欲赋惭才思，自掩萧斋著恼公。
都门秋思·其三
作者：黄景仁
朝代：清
体裁：七言律诗

五剧车声隐若雷，北邙惟见冢千堆。夕阳劝客登楼去，山色将秋绕郭来。寒甚更无修竹倚，愁多思买白杨栽。全家都在风声里，九月衣裳未剪裁。
都门秋思·其二
作者：黄景仁
朝代：清
体裁：七言律诗

四年书剑滞燕京，更值秋来百感并。台上何人延郭隗，市中无处访荆卿。云浮万里伤心色，风送千秋变徵声。我自欲歌歌不得，好寻驺卒话平生。
都门秋思·其四
作者：黄景仁
朝代：清
体裁：七言律诗

侧身人海叹栖迟，浪说文章擅色丝。倦客马卿谁买赋，诸生何武漫称诗。一梳霜冷慈亲发，半甑尘凝病妇炊。寄语绕枝乌鹊道，天寒休傍最高枝。
都门秋思（四首选二）
作者：黄景仁
朝代：清

其一五剧车声隐若雷，北邙惟见冢千堆。夕阳劝客登楼去，山色将秋绕郭来。寒甚更无修竹倚，愁多思买白杨栽。全家都在风声里，九月衣裳未剪裁。其二侧身人海叹栖迟，浪说文章擅色丝。倦客马卿谁买赋，诸生何武漫称诗。一梳霜冷慈亲发，半甑尘凝病妇炊。寄语绕枝乌鹊道：天寒休傍最高枝。
酒垆杂感四首·其一
作者：黄景仁
朝代：清
体裁：七言律诗

抑情无计总飞扬，忽忽行迷坐若忘。遁拟凿坯因骨傲，吟还带索为愁长。听猿讵止三声泪，绕指真成百炼钢。自傲一呕休示客，恐将冰炭置人肠。
酒垆杂感四首·其三
作者：黄景仁
朝代：清
体裁：七言律诗

鸢肩火色负轮囷，臣壮何曾不若人。文倘有光真怪石，足如可析是劳薪。但工饮啖犹能活，尚有琴书且未贫。芳草满江容我采，此生端合附灵均。
酒垆杂感四首·其二
作者：黄景仁
朝代：清
体裁：七言律诗

岁岁吹箫江上城，西园桃梗托浮生。马因识路真疲路，蝉到吞声尚有声。长铗依人游未已，短衣射虎气难平。剧怜对酒听歌夜，绝似中年以后情。
酒垆杂感四首·其四
作者：黄景仁
朝代：清
体裁：七言律诗

似绮年华指一弹，世途惟觉醉乡宽。三生难化心成石，九死空尝胆作丸。出郭病躯愁直视，登高短发愧旁观。升沉不用君平卜，已办秋江一钓竿。
酷相思·春暮
作者：黄景仁
朝代：清
体裁：词

犹记去年寒食暮。曾共约、桃根渡。算花落花开今又度。人去也，春何处。春去也，人何处。如此凄凉风更雨，便去也、还须住。待觅遍天涯芳草路。小舟也，山无数。小楼也，山无数。
醉中登楼
作者：黄景仁
朝代：清
体裁：七言律诗

落叶天边一雁秋，无端嚄唶此登楼。蛾眉文冕成黔劓，击筑吹篪任马牛。试问座中谁识祢，岂知今日尚依刘。酒酣长袖临风捲，读罢离骚咏四愁。
醉太平 其一 夏夜闻邻院歌声
作者：黄景仁
朝代：清
体裁：词

庭阴绿莎。墙头翠萝。照人迢递星河。忽谁家皓歌。华心暗磨。欢场梦过。不听时也愁多。况听时奈何。
醉太平 其三 夏夜闻邻院歌声
作者：黄景仁
朝代：清
体裁：词

江城绮罗。迁莺闹蛾。声声搀著鼙婆。被轻风递过。中年感多。人生几何。便教彻夜清歌。问伊家怎么。
醉太平 其二 夏夜闻邻院歌声
作者：黄景仁
朝代：清
体裁：词

灯前眼波。尊前颊涡。也曾题遍香罗。唤当筵唱过。红儿玉娥。花娘丽哥。半生清泪如波。为伊曹费多。
醉春风·幽约
作者：黄景仁
朝代：清
体裁：词

望断青鸾信。寂寞瑶阶冷。昨宵已下死功夫，肯。肯。肯。袅尽炉烟，敲残棋子，移来花影。懒步挑釭烬。珠斗斜还整。柳梢月上已三更，等。等。等。忆著幽欢，纵教沉醉，也应惊醒。
醉歌寄洪华峰
作者：黄景仁
朝代：清
体裁：古风

我家君家不半里，中间祇隔白云渡。相思即访无常期，饮酒辄醉无好步。街衢贩贩曳手嬉，往往反触醉人怒。君才真怀如意珠，晔如春华裒春露。及至慷慨挥千言，不知何来鬼神助。谓我作人有好处，谓我作诗有好句。口虽直任心则惭，聊以脱略祛世故。我今苦作乞食翁，悲欢或与魂梦通。自分孤云向江海，谁知倦翮投樊笼。黄山三十有六峰，倒压练海铺心胸。嵚崎崱屴吐不尽，若不一举万里非人雄。狂言何事忽脱口，为倾斗酒枯肠中。
醉歌行别伍三
作者：黄景仁
朝代：清
体裁：古风

星荧荧，月皎皎。漏声将残客行少，有客仓皇窜荒草。十年仗剑都亭行，鼓刀贱者知姓名。仰天酒尽各万里，蓦地相逢服华紫。悲来欷吁，浮云四徂。挥手且去，各为长图。浮云何萧萧，川陆何悠悠。白杨著霜古陇头，嗷嗷飞雁悲其俦。呜呼昨日不知今日雨，居者不识行者苦。天寒日暮君莫留，他日相逢与君语。
醉花阴·夏夜
作者：黄景仁
朝代：清
体裁：词

烟外钟声飘数杵。风过凉生苧。隔竹捲珠帘，几个明星，切切如私语。灭烛坐，沉香一缕。怅好閒庭户。和泪嘱流萤，莫近莲塘，照见双栖羽。
醉花阴·春困
作者：黄景仁
朝代：清
体裁：词

锦幕轻风吹又动。放去惺忪梦。生怕捲珠帘，尺五春阴，压得眉尖重。满院姊归花外哢。测测寒飙送。昨日上高楼，南北东西，芳草何曾空。
醉落魄·当涂客舍醉中感怀
作者：黄景仁
朝代：清
体裁：词

临风痛酌。人生果信当行乐。几曾泉下人重作。对面青山，葬老青莲魄。咿唔□□□仰屋。六州铁铸从前错。毕竟韶华难再续。笑问流光，可许千杯赎。
醉醒
作者：黄景仁
朝代：清
体裁：七言绝句

梦里微闻薝卜香，觉时一枕绿云凉。夜来忘却掩扉卧，落月二峰阴上床。
采桑子·九日题江州海天寺
作者：黄景仁
朝代：清
体裁：词

客愁底事肠回九，九派浔阳。九日重阳。九叠匡庐对举觞。前人几辈消沉去，老子楼荒。老妪亭荒。且对江天醉一场。
采桑子·虞山旅舍送稚存归里
作者：黄景仁
朝代：清
体裁：词

荒鸡喔喔山钟歇，醉也么哥。睡也么哥，酒味争如别味多。送君归去吾仍客，归意如何。客意如何。雁叫霜天月浸波。
重九后十日醉中次钱企卢韵赠别·其一
作者：黄景仁
朝代：清
体裁：七言律诗

摩挲蠹简爇心香，痴绝吾师顾长康。讵拟高飞凌俊鹘，只吟苦调斗寒螀。长松骨节摧和峤，衰柳腰肢瘦沈郎。摇落不堪重录别，秋风初束舍人装。
重九后十日醉中次钱企卢韵赠别·其三
作者：黄景仁
朝代：清
体裁：七言律诗

肯容疏放即吾师，花月文章皓首期。那觅酒能千日醉，不愁音少一人知。身名已分同飘瓦，涕泪何曾满漏卮。幸有故人相慰藉，濒行抛得是相思。
重九后十日醉中次钱企卢韵赠别·其二
作者：黄景仁
朝代：清
体裁：七言律诗

痛饮狂歌负半生，读书击剑两无成。风尘久已轻词客，意气犹堪张酒兵。霜满街头狂拓戟，月寒花底醉调筝。谁能了得吾曹事，莫羡悠悠世上名。
重九后十日醉中次钱企卢韵赠别·其四
作者：黄景仁
朝代：清
体裁：七言律诗

无端被酒复沾襟，秋气偏伤壮士心。几见拖肠真有鼠，谁于焦尾更名琴。经霜路草难承屐，冒雨篱花不满簪。同记尊前萧瑟意，旧游魂梦好追寻。
重九夜偶成
作者：黄景仁
朝代：清
体裁：七言律诗

悲秋容易到重阳，节物相催黯自伤。有酒有花翻寂寞，不风不雨倍凄凉。依依水郭人如雁，恋恋寒衣月似霜。差喜衰亲话真切，一灯滋味异他乡。
重九夜坐偶成
作者：黄景仁
朝代：清
体裁：七言律诗

香甜饭饱粟千房，病眼看花也自黄。五度客经秋九月，一灯人坐古重阳。霜虫频诉夜寒壁，邻树忽飘风过墙。还可衰亲添笑语，恐惊时节在他乡。
重九日雨张守先携酒见过
作者：黄景仁
朝代：清
体裁：七言律诗

万里秋云惨不开，淮南木落雁声哀。地无一片登临处，天送满城风雨来。幸有故人能置酒，可堪今日不衔杯。已拌醉断通乡梦，任尔邻鸡渥渥催。
重泊舟青山下
作者：黄景仁
朝代：清
体裁：古风

名山不我拒，一再逢诸涂。中隔千里道，相见仍如初。伊昔登绝巘，欲揽江天图。丰堂冠山筑，支羽群灵趋。下盼吴楚交，云脚垂模糊。危楼一信宿，往境不可摹。咋来五两轻，吹送兹山隅。停桨岸莎积，系缆崖石枯。有径不能上，伫望延须臾。风日既喧美，云木交清疏。文人六朝后，彩笔流其腴。江山阔远间，古意相与俱。涉境异今昔，会理亦迥殊。焉得携谢守，永卜山中居。
重游齐云山
作者：黄景仁
朝代：清
体裁：古风

仙扃自古难再到，兹山石门常洞开。丹崖翠蟑皆旧识，名山与我真缘哉。昔逢珠帘卷，今见珠帘垂。雨君深洞窈莫测，炉烟对面风吹吹。风吹炉烟满山起，或没山腰或山觜。移时一片兜罗绵，忽此躞身化城里。岂惟旧游不可识，对面都如隔千里。三姑五老望隔云，云中笑语如可闻。似言十载陌头客，何复来探山中春。手披云开出真相，对我嫣然果无恙。云生云灭凡几度，石火流光问何遽。终当祖毕向平心，来向云中抱云住。
重至当涂怀稚存·其一
作者：黄景仁
朝代：清
体裁：七言律诗

三间瓦屋廨东头，与尔曾为晏岁留。鹤怅猿啼新别恨，尘封蛛网再来愁。关心几榻消前劫，满眼云山感旧游。绝忆丝莼渗盐豉，东归空羡季鹰舟。
重至当涂怀稚存·其二
作者：黄景仁
朝代：清
体裁：七言律诗

相对常为嚄唶行，更经离索想生平。六棺未葬悲元振，一刺空磨叹祢衡。忍使桑榆乖色养，误将书剑换浮名。乾坤祇许闲鸥鹭，与话烟波浩荡情。
重至新安杂感·其一
作者：黄景仁
朝代：清
体裁：七言律诗

旧地重过思不禁，匆匆人事感消沉。昔游城郭都如梦，胜句溪山待更寻。林鸟尚窥前度客，岭云能识再来心。黄须老子应无恙，可许谈诗坐漏深。
重至新安杂感·其三
作者：黄景仁
朝代：清
体裁：七言律诗

司马清狂宾从贤，一时文宴极流连。新符已绾鄱阳守，旧馆谁开北海筵。到日仍看訚似市，个中会坐夜如年。楼台易主人非昔，燕子生涯绝可怜。
重至新安杂感·其二
作者：黄景仁
朝代：清
体裁：七言律诗

六六青峰卷幔收，当时因病滞冥搜。山灵重与开生面，疟鬼何能阻再游。旧物尚馀双蜡屐，此身无恙一扁舟。祇愁明日丹台访，相见轩皇也白头。
重至新安杂感·其四
作者：黄景仁
朝代：清
体裁：七言律诗

五载营巢苦未安，此心常似越梅酸。渔樵旧侣犹相讯，猿鹤深盟忍遽寒。见长僧雏能说法，自栽堤柳已垂栏。依然著白随行路，渐有儿童冷眼看。
重过席氏别业
作者：黄景仁
朝代：清
体裁：古风

昔时苦爱西湖好，春尽策蹇辞家来。一枝此地得安稳，主人爱客仍怜才，日日饱看青山回。同寓蒋生亦健者，读书直欲披秦灰。劝我且弗弄铅椠，我独孟浪不受裁。一人下帷一伏草，取道虽异心无猜。匆匆一住四匝月，鸥鸟欲别愁徘徊。别去闲将一湖水，月落曾梦孤山梅。后来踪迹太汗漫，轻桡几泊钱塘隈。多因羁绊未经访，我足偏与中心乖。今朝得暇偶过此，异事咄咄呼怪哉。缃帘棐几杳不见，小山画槛争敧颓。旧时竹楼苦吟处，鼠粪狼籍填尘埃。风飘雨零瓦檐尽，俯瞰直欲倾莓苔。金铃小犬旧相识，缘衣驯扰欲入怀。园丁种菜破墙缺，指说往事心馀哀。自从君去不逾月，蒋亦移去空其斋。主人解组宦囊薄，帖标卖出供官差。花木眼见富人得，大树往往砍作柴。我闻斯言复周览，顿觉万感愁肠摧。出门独立望湖水，适有一叶渔舟开。
重过氿里寄怀龚梓树
作者：黄景仁
朝代：清
体裁：七言律诗

不款君扉岁九更，偶因访戴一经行。旧谙门径询邻里，熟识儿童问姓名。同学故人犹落魄，重过班马亦悲鸣。荆南山色青无恙，如代君家作送迎。
重过青阳
作者：黄景仁
朝代：清
体裁：古风

车幨卷朝日，初见九子山。山容昔相识，草草曾跻攀。竟辜栖真愿，稍谙触热颜。一发尘累缚，坚如系天闲。玄关古荡辟，不至人自顽。蹉跎百岁中，没齿皆等閒。驱车过之去，何时复来还。
野望
作者：黄景仁
朝代：清
体裁：五言律诗

由来卑湿地，怅望一凄迷。远服通三郡，蛮烟接五溪。思亲无雁过，为客又莺啼。贫病孤舟好，天南息鼓鼙。
金缕曲·久不获稚存薇隐书时二子同客姑孰
作者：黄景仁
朝代：清
体裁：词

往事君应省。记南州、吟联山骑，昔时游俊。今得孙郎应胜我，君自不忧孤另。念独鹤、风凄露警。岂意江潭寥落后，觅一行征雁都无影。何久不，枉芳讯。纵教懒作长安信。也应怜、长安市上，故人贫病。我梦惯随江上下，那管蛟龙睡醒。羡二子、相依为命。抵死不沾京洛土，算从头作计输公等。相忆苦，笔难罄。
金缕曲·仇丽亭邀饮吴山即用前韵
作者：黄景仁
朝代：清
体裁：词

饮啄皆吾分。笑年年、屠门大嚼，老饕太横。脱帽翻尊狂不减，管甚森严酒政。问潦倒、霜毛作證。贱子胸中饶块垒，尽枯肠、甘与糟邱迸。任百罚，诸公命。绪言领略何曾吝。听悬河、分棚对垒，词锋难近。忽忽临风来苦语，此地一杯须尽。更鲸吸、为君重奋。别意酒悲浑不辨，待重来、再把吴山认。云海谊，好投赠。
金缕曲·劳濂叔手书大悲咒以赠，云「诵此可却一切魔障」，报之以此
作者：黄景仁
朝代：清
体裁：词

落魄吾之分。叹年来、病魔穷祟，公然作横。君说驱除真易耳，此事吾能为政。论慧力、图澄堪證。一卷贝多魑魅避，更波涛、可与蛟龙迸。还说与，堪续命。檀那衣钵何曾吝。更兼他、雄词辟疟，光芒难近。此去天南山鬼哭，脱却女萝逃尽。更凿险、降魔杵奋。只恐夜深惊屈宋，月明中、难把骚魂认。一长笑，谢君赠。
金缕曲·岳坟和韵
作者：黄景仁
朝代：清
体裁：词

一吼燕云裂。猛回头、黑罡风起，大旗吹折。万里长城凭汝坏，可念两宫头白。把锦样、中原轻掷。三字狱成和议定，又坟前、閒过骑驴客。黄龙恨，不堪说。阴森宰树松邪柏。觅多时、枝枝南向，一枝无北。眼见玉津歌吹地，露冷音尘都歇。此处有、丰碑矗矗。地下定逢于少保，话南朝、天子生还得。千年血，土花碧。
金缕曲·杨西禾招游小秦淮三叠前韵
作者：黄景仁
朝代：清
体裁：词

急买扁舟放。记隋家、玉栏珠楯，参差盈望。亡国未关行乐事，莫把此儿轻量。总付与、夕阳惆怅。一片景华宫下土，有深宵、十斛秋萤葬。光照见，香魂荡。故人醉我荷香上。倩多情、二分明月，伴人清况。南部繁华犹未减，渐报烟花多恙。且归去、踏歌深巷。词客扬州同落拓，问谁先、梦觉梅花帐。吹鹤背，笛声响。
金缕曲·次韵赠剑潭
作者：黄景仁
朝代：清
体裁：词

数语容疏放。算神交、大江南北，十年相望。试问一江东去水，谁似此情难量。怎相见、转成惆怅。半世颠狂谁念我，觅酒垆酣睡陶家葬。西园梗，同飘荡。直须位尔青霞上。耐些时、冲寒阁雪，梅花情况。结习未除犹绮语，便得瘦腰何恙。勤剥啄、绿阴门巷。一片竹西歌吹里，伴枯桐、守住维摩帐。君试抚，众山响。
金缕曲·观剧时演林冲夜奔
作者：黄景仁
朝代：清
体裁：词

姑妄言之矣。又何论、衣冠优孟，子虚亡是。雪夜窜身荆棘里，谁问头颅豹子。也曾望、封侯万里。不到伤心无泪洒，洒平皋、那肯因妻子。惹我发，冲冠起。飞扬跋扈何能尔。只年时、逢场心性，几番不似。多少缠绵儿女恨，廿以年前如此。今有恨、英雄而已。话到从头恩怨处，待相持、一恸缘伊死。堪笑否，戏之耳。
金缕曲·送孙渊如归里且订白门之游四叠前韵
作者：黄景仁
朝代：清
体裁：词

忍便归桡放。不多时、广陵花月，客中吟望。除是邗江呜咽水，省识此愁无量。问底事、临风怊怅。不信软红尘堁里，把珠光剑气常埋葬。满六合，悲心荡。凭君寄语高堂上。抵千金、平安两字，迩年游况。铁瓮江声京口树，依旧布帆无恙。记后约、乌衣门巷。一揖六朝残照下，又天涯听雨联秋帐。更对策，摩云响。
金缕曲·送杨才叔试令甘肃
作者：黄景仁
朝代：清
体裁：词

羡尔抽鞭早。把人间、玉堂金马，付之一笑。人说用才多错迕，我说此行偏好。便潘令、输伊年少。却怪连宵同按曲，早风前、屡犯伊凉调。是此日，送行稿。长城尽处河流绕。更经心、洮湟关陇，几重边要。昔日羌戎皆锦绣，试拥专城坐啸。莫认作、功名草草。只我送君真有泪，为文章知己如君少。名山约，莫忘了。
金缕曲·送汪晓山试令江苏
作者：黄景仁
朝代：清
体裁：词

南国蜚声价。看纷纷、同时鹗荐，尽居君亚。似此才名真第一，合遣轮扶大雅。怎百里、展君腰胯。一笑宰官身已现，问西清东观何人者。挥手去，暂相谢。江城此去真如画。记前游、五湖烟水，一帆曾借。乡郡不分襟带水，亲舍便如官舍。我亦庇、万间之厦。他日愿随诸父老，听清琴献颂棠阴下。相与劝，引金斝。
金缕曲·酒后呈友人再叠前韵
作者：黄景仁
朝代：清
体裁：词

莫把悲歌放。倚台垣、一星司命，荧荧相望。狂到一分穷得倍，半黍肯差衡量。惹我辈、坐愁行怅。愿借一锄乾净土，取十年词赋深深葬。否即付，秦灰荡。几人笑我层城上。把茫茫、尘沙下士，等閒相况。自见蓬莱清浅后，谁保鬓丝无恙。海水立、一条如巷。便踏白鼋从此去，唤阳春、小揭东皇帐。敲赤日，玻璃响。
金陵别邵大仲游
作者：黄景仁
朝代：清
体裁：七言律诗

三千馀里五年遥，两地同为断梗飘。纵有逢迎皆气尽，不当离别亦魂销。经过燕市仍吴市，相送皋桥又板桥。愁绝驮铃催去急，白门烟柳晚萧萧。
金陵待稚存不至适容甫招饮
作者：黄景仁
朝代：清
体裁：古风

去年人来白下时，清秋襆被相追随。青溪溪头一轮月，照尔日日添新诗。偶然持论有岨峿，事后回首皆相思。今年秋比去年早，今年月比去年好。我来待君君不来，问水寻山都草草。幸有汪子相过从，慰我离索倾深钟。尊前话旧半悲乐，痛饮不觉酣西风。聊将生别新知意，吟入六朝烟寺中。
金陵望江
作者：黄景仁
朝代：清
体裁：古风

众山忽断长江来，山势仍抱江流回。其间钟山最突兀，苍烟一抹生蒿莱。当时六代盛宫阙，纷纷割据皆雄才。孝陵创业三百载，王气至今安在哉。且典春衣沽浊酒，与尔携手望江口。下瞰长江白如练，仰视峭壁高插斗。大哉奇观罗心胸，不欲百斛非英雄。古今凭吊不可极，万事皆与江流东，悬崖石上生天风。
金陵杂感
作者：黄景仁
朝代：清
体裁：七言律诗

平淮初涨水如油，钟阜嵯峨倚上游。花月即今犹似梦，江山从古不宜秋。乌啼旧内头全白，客到新亭泪已流。那更平生感华屋，一时长恸过西州。
金鼓洞
作者：黄景仁
朝代：清
体裁：五言律诗

只激风泉韵，何来金鼓名。泥难缝地裂，石忽使天惊。断脉迎人气，虚中学语声。幽潭睡何物，时有怪云生。
钱塘江舟中看月
作者：黄景仁
朝代：清
体裁：七言律诗

越峰青断海门青，之字江流入杳冥。月出岛烟常带湿，潮回沙气半浮腥。眼将天水分离合，身与鱼龙判睡醒。烟外何人尚吹笛，夜深愁激子胥灵。
钱塘舟次
作者：黄景仁
朝代：清
体裁：七言律诗

罗刹矶头落照阴，铁幢浦口夕波沈。卸帆只忆吴淞岸，拥揖惊闻越客吟。风雪衣单知岁晚，江湖酒病与年深。浮云欲别休回首，千里苍梧是去心。
铺海
作者：黄景仁
朝代：清
体裁：古风

海因云得名，云在海亦在。云空海更空，转瞬已迁改。甫看肤寸倏满天，幻境万万还千千。须臾千万合为一，呼仙即仙佛即佛。迷娄宝界三神山，标渺虚无现旋没。返照一缕冲波开，彩翠细镂金银台。初疑百万玉鲸斗，阑入一道长虹来。玄玄默默坐相对，真宰茫茫竟何在。轻风吹合复吹开，白衣苍狗须臾态。我欲云门峰，化为并州刀。持登天都最高顶，乱剪白云铺絮袍。无声无响空中抛，被遍寒士无寒号。英英苍苍出山骨，何用漫空作奇谲。
长沙定王台
作者：黄景仁
朝代：清
体裁：古风

凄凄复恻恻，寻访定王台。台荒人已去，逍迹留尘埃。哀鸿西北至，影落潇湘水。湘流千里深，不入清渭里。雄藩岂云乐，戚处胡足悲。秦天一回首，楚塞长相思。孝思曷有极，锡类永可固。所以舂陵兴，于此缵炎绪。浮云起四野，独立心内伤。怀古且如此，我岂生空桑。
长风沙行
作者：黄景仁
朝代：清
体裁：古风

朝望长风沙，夕望长风沙。郎书前日到，早晚下三巴。巴歌易肠断，汉女娇如花。郎挟千金赀，何如早还家。去时明月珠，国团入郎手。郎归向郎索，犹在怀中否。浔阳下湓浦，湓浦多风潮。将毋听商妇，夜夜鸣檀槽。江狶舞斯风，焦明集斯雨。郎行惯水程，不用妾传语。低头拜石尤，无为阻归舟。归舟望不见，日日风沙愁。郎言虽反覆，凝盼常如此。昨梦芙蓉花，飘零落江水。
门有车马客
作者：黄景仁
朝代：清
体裁：古风

门有车马客，借问客何为。忆昔共杯酒，高谊薄云雷。西游灞陵道，东访燕昭台。君乘驾高足，我马方虺尵。讵关时命蹇，升沈各异才。客为主人言，言言使心哀。讵以陌上花，忘兹谷中摧。发箧出文绮，探怀出青瑰。要脱明月珠，手奉黄金杯。慨然起相寿，将进仍徘徊。长揖笑相挽，客今胡为哉。木生各有节，士生各有怀。秉素苟不渝，何用相炫财。脱复共存问，相好无相猜。
问水亭·其一
作者：黄景仁
朝代：清
体裁：七言绝句

薄暮高城破镜飞，满湖谁解爱清辉。多情岸上人家火，赚得酒人无数归。
问水亭·其二
作者：黄景仁
朝代：清
体裁：七言绝句

剩有狂奴占寂寥，烟中舟子自相招。放舟今夜谁边宿，祇向水香多处摇。
问渡
作者：黄景仁
朝代：清
体裁：五言绝句

道逢渔父来，指点停舟处。只在小桥边，风吹著溪树。
闲居
作者：黄景仁
朝代：清
体裁：古风

栖闲得空馆，倦步回平皋。但能掩扉卧，未觉羲皇遥。名象实易玩，悔吝虚已消。倘来本无计，念往徒为劳。
闲居感怀
作者：黄景仁
朝代：清
体裁：古风

斋居屏烦缘，百虑乘我急。吉人尚寡辞，达士厉高执。我生何懵懵，寓物易歌泣。学道无死心，兀抱枯骸立。邪陷正色衰，神迋鬼气入。五盖游相蒙，四蹙纷以集。诘朝理容成，抚鬓黯鸣唈。所处若长夜，百年何所及。春华散条柯，秋爽被原隰。逢欣稍于于，纡感仍邑邑。投境罕静探，怀古昧深汲。奢吕竟何成，謥詷徒结习。安能凌风翔，永谢尘网絷。
闻子规
作者：黄景仁
朝代：清
体裁：七言绝句

声声血泪诉沈冤，啼起巴陵暮雨昏。只解千山唤行客，谁知身是未归魂。
闻思复来岁复馆姑孰
作者：黄景仁
朝代：清
体裁：五言律诗

久客青山下，相思有定踪。感虽倾一饭，才岂愧千钟。雪助看山意，春生对酒容。官斋伦寥寂，书札慰吴侬。
闻稚存丁母忧·其一
作者：黄景仁
朝代：清
体裁：七言律诗

故人新废寥莪篇，我亦临风尺涕悬。同作浪游因母养，今知难得是亲年。绛帷昨侍文宣讲，大被曾随宗少眠。自视生平愧犹子，束刍难致路三千。
闻稚存丁母忧·其二
作者：黄景仁
朝代：清
体裁：七言律诗

为抚孤雏力已殚，与君两小识辛酸。冰霜祇合颜常驻，消息惊闻胆竟寒。一日尚存休灭性，千秋有业抵承欢。阿蒙吴下还依旧，他日登堂欲拜难。
闻邹诚斋先生主讲崇文书院赉呈二首·其一
作者：黄景仁
朝代：清
体裁：七言律诗

讲院风连曲院清，萧闲巾履恣经行。湖干花鸟参经座，桥下龟鱼识仗声。送酒恰逢贤太守，论文偏爱老诸生。人伦风鉴饶辛苦，不为能门一代名。
闻邹诚斋先生主讲崇文书院赉呈二首·其二
作者：黄景仁
朝代：清
体裁：七言律诗

浪游京洛困尘缁，惭愧生平国士知。梁苑邹枚空缀赋，韩门郊岛例穷诗。每多未了嗟生拙，敢以无才说数奇。常共衰亲向南望，手拈香瓣话恩私。
闻龚爱督从河南归
作者：黄景仁
朝代：清
体裁：古风

不饮忽忽倾千觞，朝闻故人还故乡。梦魂飞渡京口树，觉来海月烟茫茫。七年南北频回首，别后狂名满人口。结客都从燕市多，爱才肯落平原后。咋夜听鸡函谷来，衣裳紫气犹馀否。洛阳县里花愁风，铜驼陌头荆棘丛。知君怀古意郁勃，乃使黄河一线盘君胸。缑山唳夜鹤，少室闻清钟。下视唐陵汉寝寝竟何物，呜呼此游真足骄吴侬。我行瓠落无所惜，岁岁年年去乡国。所愧平生拜母交，阿蒙碌碌常如昔。北海空劳荐祢书，仲宣未是依刘客。太白楼头不见君，谢公宅畔苦离群。欲邀红烛三更话，除借青山一片云。我辈相望各苍老，万事期君致身早。不然痛饮酣青春，坐拥列鼎兼重茵。哀丝激肉写怀抱，堂前醉倒三千宾。出门大笑忽万里，莫使醯鸡笑煞人。
阴陵
作者：黄景仁
朝代：清
体裁：七言律诗

帐中馀泣尚沾巾，上马星驰数骑尘。如大王言空斩将，从渔父问讵知津。荒城尚窜惊弦兽，大泽常多失道人。见说英灵且来往，深楸月黑走青燐。
陇头行赠王大之关中
作者：黄景仁
朝代：清
体裁：古风

陇坻之坂坂九回，青天九折盘崔巍。秦川万里一回首，歌声日暮肝肠摧。何人作歌心断绝，游子魂消古离别。陇头水作东西流，陇上人为死生诀。试问此情深几许，石上车轮洼尺五。人间何处无关山，尽道无如此行苦。折断珊瑚七宝鞭，未曾回首祇行前。生来不识销魂别，愧尔关西侠少年。
陌上行
作者：黄景仁
朝代：清
体裁：古风

青青陌上桑，轧轧机中素。织成理清镜，缄芳自翔顾。少小生贫家，不识门前路。门前杨柳吹暮烟，门前细草春可怜。一朝物色自天上，香车宝毂如流泉。徘徊自诀爷娘侧，颜蹙依然好颜色。尽道侯门七叶豪，朝朝暮暮皆寒食。十里明灯簇锦毬，珠围翠绕不胜柔。两行玉甲时黏指，十二金钗自上头。郎君挟弹城南曲，鸣镝飞标共驰逐。归来笑脱紫貂裘，更拥红妆出丝肉。豪华骢从日喧阗，醉蹴民居不论钱。此时渐愁红日暮，城中看花花如烟。建章门外栖乌起，落花流出铜沟里。六宫金粉有时休，钿合珠襦道旁委。仓皇易服走东西，蹙损腰肢不敢啼。早知此日高门累，不及相从田舍儿。
陌头行·其一
作者：黄景仁
朝代：清
体裁：古风

妾心化游丝，牵欢古道边。明知牵不住，无奈思缠绵。
陌头行·其二
作者：黄景仁
朝代：清
体裁：古风

妾心化春草，遮欢山水程。明知遮不住，到处得逢迎。
院斋纳凉杂成·其一
作者：黄景仁
朝代：清
体裁：古风

每闻暮鸦声，窗瞑已辍读。鸦阵日一过，乍空声肃肃。前者若得意，后者奋相逐。最后或两三，哀鸣飞更速。怪问旁人言，市后有乔木。日出鸦四飞，日入群就宿。吁嗟复吁嗟，我岂如此鸦。
院斋纳凉杂成·其三
作者：黄景仁
朝代：清
体裁：古风

为师实人患，而我适坐之。奇字或相叩，大半心然疑。所愧来问意，赠尔惟不知。比舍闻诵读，暇即相追随。露坐当风轩，谈剧鲜所羁。聚首岂不乐，安能无别离。努力二三子，何患乎无师。
院斋纳凉杂成·其二
作者：黄景仁
朝代：清
体裁：古风

平头摇大扇，不如风自来。细竹略成响，已荡疏襟开。竹气况自凉，无风亦佳哉。我行达淮颍，土性竹不栽。得见三两竿，贵重如瑜瑰。寓斋偶具此，虽少有即佳。经春更添笋，绿荫将成堆。呼童日抉灌，相对时衔杯。故山足千亩，一一惊春雷。胸吞不能尽，多者伐作柴。其下坐故人，念我应徘徊。
院斋纳凉杂成·其四
作者：黄景仁
朝代：清
体裁：古风

去岁此方旱，地有千里赤。江甸流饥民，淮关断沽舶。米贵淮南时，正值我为客。今春好雨阳，喜见收二麦。新陈米未交，斗价尚三百。又闻故乡田，多蝗土将石。我家无负郭，更复艰朝夕。居行两心悸，救贫少长策。东南民易疲，岂任荒歉积。中宵望天云，殷忧定何益。
除夕述怀
作者：黄景仁
朝代：清

我本江海客，风水性所谙。争食雁鹜侣，眠卧蛟龙潭。吴山及越水，到处工幽探。强来北地游，埃壒积不堪。佣书读中秘，逐队趋じ？。烟海迷津涯，十不忆二三。欲投祭酒笔，骨相惭燕颔。平慈亲迫榆景，发脱难胜簪。迎养薪桂地，所愧旨甘。斜街路南头，因树三闲庵。老人弄孙罢，绣佛依香龛。昨来秋风起，语我思江南。片舸下泽潞，家具不满担。拜送心断绝，而我羁归骖。有儿名一生，废学增痴憨。曾不识之无，但索梨与柑。有女已上头，长欲与母参。心性稍黠慧，恨渠不为男。俯仰既无藉，出处弥自惭。薄游向齐岱，聊写忧心惔。一看封中云，快听海上谈。悬车待春发，陟岳搜穹嵁。日观俯沧海，天门豁层岚。扪碑倚石表，发策开玉函。谁知灵威丈，赫尔嗔其贪。仍复驱我来，卧病同僵蚕。努力近药物，割嗜疏酒甔。二竖杂虚耗，环伺何耽耽。昔年壮意气，万象供嘲唅。今如病马伏，不任驱骖驔。面用方曲障，口拟石阙含。亦有旧携剑，锈涩昏星镡。亦有幼读书，尘封饱鱼蟫。一仆穷相随，肤皱鬓？毵。作字遣之卖，易菜日半篮。缩颈向炉火，暖意偷春酣。忽讶岁云尽，泪下衿衫渰。转忆去年夕，浑含谈诂諵。索逋虽填门，相对乐亦湛。今反作孤客，枯寂同瞿昙。百感自然集，苦吟讵所耽。顾影坐分岁，渐听晨钟韽。
除夕述怀
作者：黄景仁
朝代：清
体裁：古风

我本江海客，风水性所谙。争食雁鹜侣，眠卧蛟龙潭。吴山及越水，到处工幽探。强来北地游，埃壒积不堪。佣书读中秘，逐队趋䟃𧽼。烟海迷津涯，十不忆二三。欲投祭酒笔，骨相惭燕颔。慈亲迫榆景，发脱难胜簪。迎养薪桂地，所愧缺旨甘。斜街路南头，因树三闲庵。老人弄孙罢，绣佛依香龛。昨来秋风起，语我思江南。片舸下泽潞，家具不满担。拜送心断绝，而我羁归骖。有儿名一生，废学增痴憨。曾不识之无，但索梨与柑。有女已上头，长欲与母参。心性稍黠慧，恨渠不为男。俯仰既无藉，出处弥自惭。薄游向齐岱，聊写忧心惔。一看封中云，快听海上谈。悬车待春发，陟岳搜穹嵁。日观俯沧海，天门豁层岚。扪碑倚石表，发策开玉函。谁知灵威丈，赫尔嗔其贪。仍复驱我来，卧病同僵蚕。努力近药物，割嗜疏酒甔。二竖杂虚耗，环伺何耽耽。昔年壮意气，万象供嘲唅。今如病马伏，不任驱骖驔。面用方曲障，口拟石阙含。亦有旧携剑，锈涩昏星镡。亦有幼读书，尘封饱鱼蟫。一仆穷相随，肤皲鬓𣱄毵。作字遣之卖，易菜日半篮。缩颈向炉火，暖意偷春酣。忽讶岁云尽，泪下衿衫渰。转忆去年夕，浑含谈诂諵。索逋虽填门，相对乐亦湛。今反作孤客，枯寂同瞿昙。百感自然集，苦吟讵所耽。顾影坐分岁，渐听晨钟韽。
难忘曲
作者：黄景仁
朝代：清
体裁：古风

芙蓉作阵落江水，斑竹泪枯愁帝子。魂兮飞来立江皋，江烟凝白下复高。鱼腹已穿颜色好，衣冠死灰人未老。酌君酒兮当相思，人间难忘惟别离。
集吴香亭太常斋见所藏孙雪居董香光书画合册作歌
作者：黄景仁
朝代：清

人言诗妙画难尽，我言是诗皆画境。人言书妙从画参，我言画亦书理兼。云闲董尚书，书法昔无敌。挥写唐人五七言，金壶汁破霞笺色。汉阳太守孙雪居，力追诗意为补图。忽忘笔墨在何许，时见云烟空欲无。咫尺何论万里势，萧瑟苍茫极能事。是书是画两不分，呵成一片青霞气。汉阳烟树连晴川，两公宦游争后先。我亦楼头访崔颢，昔人不见心茫然。古人多少登楼客，名籍谁应跨鹤仙。太常先生重毫素，不薄今人尤爱古。寒宵觞客观宝台，墨光酒气相旋舞。我于斯事罕一优，不嫌百读揩昏眸。祇今墨妙知谁似，俯仰人间三百秋。
集吴香亭太常斋见所藏孙雪居董香光书画合册作歌
作者：黄景仁
朝代：清
体裁：古风

人言诗妙画难尽，我言是诗皆画境。人言书妙从画参，我言画亦书理兼。云间董尚书，书法昔无敌。挥写唐人五七言，金壶汁破霞笺色。汉阳太守孙雪居，力追诗意为补图。忽忘笔墨在何许，时见云烟空欲无。咫尺何论万里势，萧瑟苍茫极能事。是书是画两不分，呵成一片青霞气。汉阳烟树连晴川，两公宦游争后先。我亦楼头访崔颢，昔人不见心茫然。古人多少登楼客，名籍谁应跨鹤仙。太常先生重毫素，不薄今人尤爱古。寒宵觞客观宝台，墨光酒气相旋舞。我于斯事罕一优，不嫌百读揩昏眸。祇今墨妙知谁似，俯仰人间三百秋。
雨中入山访曹以南二首·其一
作者：黄景仁
朝代：清
体裁：古风

邈思隘寰宇，素发积忧患。刺刺皆樊笼，寂寂少顾盼。曰予素心人，尺咫隔晤宴。翻然往从之，襟分亦可线。逼仄穿深林，延宛上悬栈。山雨来欲寒，岭云去皆幻。毒龙舞深潭，奇性讵能豢。懔慄穷畏途，相将搴幽幔。主人沈冥流，言坐理馀爨。絮语不知久，山樽亦易办。安得遂结庐，永绝尘网绊。
雨中入山访曹以南二首·其二
作者：黄景仁
朝代：清
体裁：古风

仆夫畏途黑，危言屡相请。徘徊望前山，烟磬亦已暝。忧此良会稀，兼以林麓静。归鸟刷倦羽，相与顾形影。转盼途路间，倏忽此暮景。萦回作原隰，俯仰变川岭。危磴入深樾，阴黝百不省。闻猿独成悲，畏虎互相儆。乳窦滴涧幽，湿云浸衣冷。千折始出林，各各泥没胫。沼缘渡浮梁，几处明灯耿。境至万虑息，事过百危并。缅彼高栖人，悽然动深憬。
雨中游桃庄看飞泉即东坡题听泉亭处
作者：黄景仁
朝代：清
体裁：古风

搜石乃得泉，泉流更洗石。石净争天青，泉飞化虹白。山中连日雨，深坞绝行迹。谁知穿云来，乃有问泉落。左右闻涧声，寻源固不隔。悬崖忽当面，飘沫时溅额。俯掇星迸潭，仰怖雷破壁。一与洞壑缘，分支已千百。稍戛旋翻银，微渟顿澄碧。大海及污潦，安知后所适。保兹在山心，莫忘初境窄。逝矣眉山翁，谁欤證心获。
雨中花慢·不寐
作者：黄景仁
朝代：清
体裁：词

坐夜如年，将宵作昼，不知是底心情。怪愁偏黯淡，影最分明。又是一丝凉雨，和风捲入疏棂。□真凄绝，梦都抛我，忒可怜生。屏空屋古，骨冷神清，阶前叶堕还惊。谁省识、抛乾铅泪，湿遍桃笙。偏是黄鸡睡稳，滴残花漏无声。再休相笑，空堂燕蝠，各有生平。
雨中花慢·泊浔阳
作者：黄景仁
朝代：清
体裁：词

未入吴云，犹依楚岸，三千里外还家。对屏风九叠，舣住孤艖。是日江涛陡发，五更人语齐哗。推篷一望，江州夜火，十里金蛇。晓来携笛，吹入江天，惹他雁起平沙。还朗诵、白家好句，枫叶芦花。我亦青衫有泪，况今落魄天涯。閒愁万种，打篷细雨，错认琵琶。
雨中过夹山
作者：黄景仁
朝代：清
体裁：古风

始夏天骄阴，滨江地拳络。山回忽幽幽，衣湿常漠漠。林末盼侣稀，岩际悬装薄。后径讶拒前，起势悟藏落。雨气合四围，颓景反埋壑。白石参沈云，回光闪鯈爚。中转百里雷，上突千纪鹤。瀑注甫避踵，谷响屡应蹻。冥摇朱草茎，暗护紫庭钥。恍逆真灵过，深恐光怪作。奇赏逝莫追，理境郁难拓。谢客不可招，兹观坐消烁。
雨后写望
作者：黄景仁
朝代：清
体裁：七言绝句

弥空水气自魂魂，雨过长淮已到门。七十二川流合处，一条清颍不曾浑。
雨后湖泛
作者：黄景仁
朝代：清
体裁：五言律诗

风起水参差，舟轻去转迟。一湖新雨后，万树欲烟时。有客倚兰楫，何人唱竹枝？莲娃归去尽，极浦剩相思。
雨花台
作者：黄景仁
朝代：清
体裁：五言律诗

行尽长干道，崇台得壮观。秋天多雨势，江上更风寒。王气全消歇，山形尚郁盘。松楸弥望处，寂寞葬千官。
雪中饮四照楼即席呈程端立学政
作者：黄景仁
朝代：清
体裁：古风

彤阴阁檐雀啄枝，客怀郁邑无由奇。楼头快意忽此酒，饱看玉戏天公为。八窗洞开万井寂，羽原灰野浮参差。舜田忽摄云外去，鹊华两朵相蔽亏。公然夺我四山翠，但与清气通丝丝。明湖百顷不可辨，隐约冻澈青琉璃。更无纤芥碍眉睫，时有冷光浮闪尸。仙乎此乐不可极，狂来欲叱银龙骑。不登此楼凡几日，倏忽变态谁能知。梁园数子各雨散，聚星堂客皆云驰。悄然念旧不成醉，主人款款浮深卮。因思此楼初建时，一时觞咏推南施。我公文彩迥相映，山左复见河汾师。玉寒冰莹山气象，鹿巾鹤氅仙丰姿。爱携宾从宴清暇，不废轾朴偕追陪。斯游直可韵千古，暖寒会上真儿嬉。明朝定发郢中唱，敢以寸铁当雄师。
雪后集陶然亭先归道登黑窑厂
作者：黄景仁
朝代：清

城南有高亭，亭与城相向。城雉衔西山，走青嶂。残云时一白，破碎失山状。对山开长筵，兴酣酒力王。中有清气通，逌然发高唱。入座皆俊物，能容我跌宕。转嫌眼界窄，三面碍屏障。欲撤不可得，悄焉思远飏。疾觅快马骑，径去不复让。岂困困酒逸，略似放翁放。一里得高台，于此足辽旷。野风四面合，始觉所居亢。尺五韦杜天，幕我作行帐。城远随野阔，一线空烟漾。入云翻冻旗，暮角隐悲壮。北眺瓦一垤，万户走鳞浪。倏被暝色催，几处远镫亮。九门将传钥，三殿久散仗。而我此徘徊，清绝转凄怆。回忆亭中人，不见此台上。兴至各有适，何必两相望。抚景伤我心，愿托陶家葬。去去应复来，行行重惆怅。
雪后集陶然亭先归道登黑窑厂
作者：黄景仁
朝代：清
体裁：古风

城南有高亭，亭与城相向。城雉衔西山，齧齧走青嶂。残云时一白，破碎失山状。对山开长筵，兴酣酒力王。中有清气通，逌然发高唱。入座皆俊物，能容我跌宕。转嫌眼界窄，三面碍屏障。欲撤不可得，悄焉思远飏。疾觅快马骑，径去不复让。岂困困酒逸，略似放翁放。一里得高台，于此足辽旷。野风四面合，始觉所居亢。尺五韦杜天，幕我作行帐。城远随野阔，一线空烟漾。入云翻冻旗，暮角隐悲壮。北眺瓦一垤，万户走鳞浪。倏被暝色催，几处远镫亮。九门将传钥，三殿久散仗。而我此徘徊，清绝转凄怆。回忆亭中人，不见此台上。兴至各有适，何必两相望。抚景伤我心，愿托陶家葬。去去应复来，行行重惆怅。
雪夜至毫州
作者：黄景仁
朝代：清
体裁：古风

信帆溯清涡，岁晚水源闭。适我将舍舟，风雪塞天地。襆被轻易肩，书簏爱难弃。絮帽不煖头，迎面玉龙戏。夜色敛郊坰，一白了无际。虚光纷四来，极眺快心意。如乘剡溪船，兴发忘所自。如袭蔡州军，衔枚走精骑。一发见南谯，界天明睥睨。此邦古都会，人物挺殊异。当涂斯沛丰，三分推吉利。文采檀一门，雄威振当世。霸图荒已陈，英风渺焉逝。郁我怀古心，亟就市沽醉。殷勤愧馆人，几诃怯关吏。解装然湿薪，孤吟聊拥鼻。急雪一打窗，空宵客魂悸。
雪意
作者：黄景仁
朝代：清
体裁：七言律诗

非因裘薄更衾单，坐不生温卧岂安。先冷指尖如有信，忽生肤粟似无端。胆瓶欲逗冰花坼，兽炭微凝火晕寒。豫属儿童休拥彗，阶前留得尽情看。
霜叶飞·湘江夜泊
作者：黄景仁
朝代：清
体裁：词

倩谁为问潇湘水，缘何一碧能尔。自从葬了屈灵均，只想成烟矣。不通道、骚魂未死。月明凄苦犹如此。算地老天荒，那一角、苍梧野外，多少山鬼。我欲寸磔蛟龙，将君遗骨，捧出万丈潭底。请看往日细腰宫，是一堆荆杞。又恐惹、冲冠发指。问天呵壁从头起。还伴他、□□□，雾鬓烟鬟，一双帝子。
青山道中闻稚存已至姑孰·其一
作者：黄景仁
朝代：清
体裁：五言律诗

马头云断处，遥见谢家山。月色常依旧，风流孰与攀。故人枉芳讯，今夜隔重关。为尔摇鞭急，苍苍暮霭间。
青山道中闻稚存已至姑孰·其二
作者：黄景仁
朝代：清
体裁：五言律诗

南州佳丽地，待尔赋新诗。相忆魂应断，相逢喜可知。云消牛渚夕，风起鹊矶时。自是归心切，非关马力迟。
青玉峡
作者：黄景仁
朝代：清
体裁：五言律诗

急峡东山转，危崖蔽日长。片云迷出处，群玉俨铺张。石很罗人鲊，泉清涌帝浆。孤猿一悲啸，过客尽沾裳。
青玉案
作者：黄景仁
朝代：清
体裁：词

春光渐到梅根冶。伤离莫、谋欢且。无奈柔肠愁易惹。谁家歌管，此间亭榭，少个凭阑者。绮窗密语谁同写。待寄蛮笺泪盈把。报导绿梅将放也。一年又尽，少年几日，告个寻花假。
青玉案·泊石钟山下
作者：黄景仁
朝代：清
体裁：词

噌吰巨响湖心里。石作窍、风穿矢。石本无声声在水。夜深老鹘，非关人语，自会摩崖起。崖间似有残碑记。欲读高寒不能矣。多分简郦兼陋李。苍松两树，月中犹认，苏氏贤乔梓。
青玉案·泛舟丁家山下
作者：黄景仁
朝代：清
体裁：词

湖天漠漠阴晴半。双桨急、湖云乱。云到峰腰船泊岸。水莲花谢，木莲花放，没个人来看。回头拍拍飞凫散。隔岸犹挑酒家幔。莫为听歌肠欲断。有情天地，无边风月，不与閒人算。
青玉案·题金酉书吟红药图
作者：黄景仁
朝代：清
体裁：词

乌丝界破笺儿凤。芳意阁、春愁中。一缕茶烟凝不动。花光半面，衣香一桁，约得吟襟重。知君未是閒嘲弄。如此华年了非梦。茗碗笔床疏不空。美人香草，名花倾国，淡薄文人供。
顺昌刘武穆祠
作者：黄景仁
朝代：清
体裁：古风

将军节制趋东京，正值北军初败盟。妖风半道拔主帐，投箸急起驱兼程。铁浮图来骤如雨，一军仓皇夜叉舞。却行一步辜国恩，女儿磨刀男负土。云愁天黑雷电惊，一百小儿吹嘂声。白袍太子齿欲裂，索靴上马来趱城。长虹五道饮河下，肉山自来填旷野。平时人欺八字军，今日乃破拐子马。危城决捷百出奇，姓名奚止惊儿啼。不教长驱得留镇，边马谁敢窥淮西。柘皋瓜步战未已，力疾犹闻拍刀起。中兴宿将更何人，气尽都亭看北使。悲风萧萧颍水湄，魂来战处神鸦随。莫伤老去壮心负，鄂国英雄更可悲。
颍口
作者：黄景仁
朝代：清
体裁：五言律诗

宾鸿迎已尽，而我去悠悠。清颍霜前落，长淮树杪浮。客魂迷下蔡，地脉逼中州。渐觉衣尘积，休凝直北眸。
颍州南楼
作者：黄景仁
朝代：清
体裁：五言律诗

跨野飞楼矗，登城起浩歌。风生淮甸夕，云压汝阴多。浅泽鱼辞饵，空天鸟避罗。飞扬无限意，奈此暮途何。
颍州西湖
作者：黄景仁
朝代：清
体裁：古风

我来颍尾已良月，痛饮不及西湖秋。荒蒲萎蔓风断续，烟曳白水差差浮。醉翁髯翁去相踵，断碑零翰荒难求。昔时赋诗传盛事，文献相续誇雄州。逢人祇道此湖好，簿书琴酒侪鱼鸥。竹西歌吹爱莫夺，六桥横绝难争优。人疑古人嗜好癖，此论迂矣同刻舟。达人醯鸡视身世，兴会偶寄思归休。终年娱老得地足，丘壑何必常盈眸。坡公况是老龙象，大千起灭同浮沤。此间讵肯较钜细，亦如阳羡堪终留。聚星堂客久星散，此湖半亦更田畴。秋来往往积淫潦，高处得得驱耕牛。若教麻姑海上见，即此亦是沧桑流。柳亭葵社共阒灭，令人一一悲山丘。吾曹沦落偶流寓，姓名寂寞谁相收。一杯公等起今日，更放何人出一头。
题上方寺
作者：黄景仁
朝代：清
体裁：五言律诗

精蓝敞幽麓，我至喜新晴。欲借伊蒲供，饱听钟磬声。松风有馀籁，岚气不胜清。试问安禅者，能忘入世情。
题余少云萧寺吟秋图
作者：黄景仁
朝代：清
体裁：古风

去年九月我别君，城南古寺夜打门。酒寒灯瘦话彻昔，秋声但觉不可闻。今年揖我街西馆，脱手新图水初剪。树树西风叶叶秋，迸作商声落吟卷。我携襆被来结邻，萧然二月无好春。花无一枝树无叶，岂独秋风能恼人。潇洒双丸此愁送，坏塔残碑日摩弄。优钵香中共佛灯，摩尼燄上分僧供。百年聚散祇须臾，此景他年不可摹。更回萧寺吟秋笔，为作蒲团看剑图。
题可堂印谱
作者：黄景仁
朝代：清
体裁：古风

昔闻昌黎言，为文须识字。俗书动讹谬，焉论古书契。所以有心人，索古具深思。观其变态中，绰可见根蒂。伊惟印信作，旨哉得书意。缪篆虽纵横，缔索极精邃。铜斑玉血中，一线斯文系。重不侔鼎钟，功祇记姓氏。人各自为佩，识字聊一二。奈何俗儒舛，此道亦捐弃。私心自增损，屈体斗纤媚。谁欤出攻苦，相与究疑义。迩逢吾可堂，于此见三昧。作之不甚惜，求者鲜不畀。欲令一笔讹，千金不回视。褒然成一编，仓斯吐光气。波磔必老苍，惨淡出平易。每于半黍间，欲作千丈势。榇其用心处，实欲功斯世。吁嗟俗眼多，曲说中肝肺。落落趋风尘，何人辨能事。西兵方凯旋，羽书走星骑。将军要勒铭，军中孰书记。此事非君谁，道远莫能致。三叹聊赠言，藏锋待时至。
题周上舍爱莲出关诗后
作者：黄景仁
朝代：清
体裁：七言律诗

吴侬生长水烟柔，谁识卢龙万里秋。才到上京方可赋，山看绝塞始言游。但教珠玉常盈抱，便有冰霜不上头。对此自惭飞动意，草堂风雪看吴钩。
题所居废园即寄示徐二
作者：黄景仁
朝代：清
体裁：七言律诗

客居无聊向长夏，榛莽匝径霏苍烟。黠鼠号树最无赖，饥乌蹲屋绝可怜。但知今日异咋日，已觉今年非去年。浮瓜沈李岂不乐，为少数顷山中田。
题文殊院
作者：黄景仁
朝代：清
体裁：七言律诗

悟来千嶂失嶙峋，是象俱含太古春。每见孤花山意露，偶听幽梵夜心真。云霞境幻全宜佛，魑魅形空不喜人。招手诸天容借问，此间曾转几回轮。
题施锡蕃雪帆图四叠前韵·其一
作者：黄景仁
朝代：清
体裁：七言律诗

归帆一叶阻霜辰，忽忽披图意与亲。急雪溪山同寂寞，孤舟天地入清贫。欲随塞雁兼程去，早趁江梅照眼新。此景休嫌太悽绝，可知不到软红尘。
题施锡蕃雪帆图四叠前韵·其二
作者：黄景仁
朝代：清
体裁：七言律诗

素友寒宵展画縢，分明呵笔欲成冰。添君风雪三更梦，老我江湖十载灯。纸上归心争快马，图中冷意辟痴蝇。不知此愿何由遂，拥鼻吟成恐不胜。
题明人画蕉阴宫女即次徐文长题诗韵
作者：黄景仁
朝代：清
体裁：七言绝句

记调弦索侍深宫，手种芭蕉绿几丛。行过蕉阴却回顾，美人心事怕秋风。
题晓山上人画幅
作者：黄景仁
朝代：清
体裁：七言绝句

岁昔烟霞意最亲，披图忽忽感前尘。云林如此真幽绝，可有读书长啸人。
题曾约庵雨中海棠
作者：黄景仁
朝代：清
体裁：七言律诗

紫棉初绽锦缤纷，晓霢廉纤浴绛云。带湿尚堪春一国，晕潮犹长酒三分。轻阴乍许飞章乞，没骨从教著露匀。省识扶红意辛苦，好将颜色报东君。
题李南涧啖荔图·其一
作者：黄景仁
朝代：清
体裁：七言绝句

岭南吏隐足清娱，亲与仙人解绛襦。前有东坡后南涧，他年合作两髯图。
题李南涧啖荔图·其三
作者：黄景仁
朝代：清
体裁：七言绝句

我最清馋不自由，何年真作海南游。多公更访炎州桂，此味还当进一筹。
题李南涧啖荔图·其二
作者：黄景仁
朝代：清
体裁：七言绝句

枝头风露饱璚浆，不瞰酸甜瞰色香。白足蛮童唱天半，摘来应胜黑衣郎。
题李南涧啖荔图又题其曝书图·其一
作者：黄景仁
朝代：清
体裁：七言绝句

积秩晴窗偶一开，手披鱼粉出秦灰。愿分太古九枝日，更曝胸中万卷来。
题李明府天英借笠看山图
作者：黄景仁
朝代：清
体裁：古风

一江万山间，雨势挟舟入。中有看山人，坐借长年笠。锦石丹崖望不分，沙回树靡迫何及。十年梦与桐君期，羊裘约客空所思。七里涛分滩上下，双台云隔路东西。此间我亦推篷惯，恨不相逢借笠时。是物等闲难得戴，著屐何如放船快。君与东坡两蜀人，披图似有英灵会。祇今插脚软红尘，清景都从画里亲。年年稳坐沧江雨，毕竟输它笠主人。
题李牧堂青岩图
作者：黄景仁
朝代：清
体裁：七言律诗

重崖叠巘气冥冥，寄尔乾坤一草亭。壁上龙蛇藤补屋，枕边风雨树穿棂。才名此日兼三绝，笔墨他年护百灵。岂合斯人老丘壑，将来麟阁要丹青。
题杨鉴亭秋曹幽篁独坐图
作者：黄景仁
朝代：清
体裁：五言律诗

水竹淮南赏，区中静者缘。移来一片月，写以七条弦。衣露净遥夜，槛花散断烟。因之媚幽独，清影共婵娟。
题桃花流水图用陈其年为乔编修赋韵
作者：黄景仁
朝代：清
体裁：古风

何人圆此七尺练，一舸坐我春江中。春江忽失鸭头绿，为有万树缃桃烘。维时花光共水气，拍作一片朝霞融。岂止染透木兰楫，直欲映到珊瑚宫。耳边彷佛闻欸乃，橹声划碎波心红。复有几点随橹去，白鹭飞起苍烟空。意者此即武陵路，扁舟摇入烟波丛。画笔难到遁秦处，故少鸡犬和儿童。不然人间岂得此，化手作意摹玲珑。又或寻溪到刘阮，片片引入仙源中。琼浆玉液出丹室，云鬟雾髻临青铜。不知此外已几世，有似弩箭初辞弓。呜呼，惝得此地绝人境，遑问窈窕和淳丰。移家径拟画中住，庶几一与仙灵通。不然亦当手提钓竿去，看到夹岸成青葱。手中泼刺鳜鱼起，一笑天地皆春风。
题橘洲僧楼
作者：黄景仁
朝代：清
体裁：古风

搴裳涉芳洲，泽国草萋碧。湘柳摇青春，湘花比颜色。淼淼烟波独倚楼，楚天望断木兰舟。此间自古多离别，日暮江空我欲愁。
题汪坤仪图照·其一
作者：黄景仁
朝代：清
体裁：七言绝句

乘空列御是耶非，广袖飘如鹢退飞。谁道高寒归不得，七重云护半铢衣。
题汪坤仪图照·其二
作者：黄景仁
朝代：清
体裁：七言绝句

入寒林树月中新，岁岁看花让结邻。盗取一枝凭告我，此间相隔几由旬。
题汪松溪遗集并所著诗学汝为
作者：黄景仁
朝代：清
体裁：古风

近世作者何纷纷，牛毛麟角谁能分。文人傅否生未必，要在光脑能常存。先生往矣遗稿在，我得读之从后昆。岂其天意假司命，乃遣大雅来扶轮。文章可解妙难解，望候但觉春温温。慨然想见公为人，坐公读书秋树根。不疏不园邻郑村，村人往往罕识面，键关晤对惟皇坟。界除一切可已事，放作百劫难刊文。铸山煮海富研述，四始六际逾纷纶。上追申克溯元本，下揖亨苌相讨论。十年书成付庭鲤，六经未有如诗尊。乃知文字有元气，得古独厚方深醇。瓣香欲祝来已晚，私淑尚有伊川孙。是真窥见法眼藏，不轿皇甫来韩门。三时抱简声常吞，先生赍志良苦辛。方今幸值右文代，石渠众彦趋如云。此书一出有目见，先遣雅奏从天闻。一编家置意中事，但恨不及当公身。
题汪民部秀峰诗集
作者：黄景仁
朝代：清
体裁：七言律诗

积寸心香袅玉蕤，雪青霞绀见瑰辞。水曹例合归风雅，武库才应领度支。金石文章关掌故，炎琴姬扇感心知。一编自有千秋在，馀事分明亦我师。
题洪稚存机声灯影图
作者：黄景仁
朝代：清
体裁：古风

君家云溪南，我家云溪北。唤渡时过从，两小便相识。白杨头望何妥居，辛夷树访倪迂宅。君言弱岁遭孤露，却伴孀亲外家住。尘封蛛网三间楼，阿母凄凉课儿处。读勤母颜喜，读倦母心悲。不惜寒机抒千匝，易得夜灯膏一瓻。灯灭尚可挑，机断不可续。楼风刮灯灯一粟，书声机声互相逐。屋角时闻邻妪愁，烟中每撼林乌宿。老渔隔溪住十年，君家旧事渠能言。打鱼夜夜五更起，蒋家楼上灯犹然。即今此景空追溯，瘳莪已废白华补。写声写影工则能，难貌孤儿此心苦。如君独行世无匹，谓我知君一言乞。君名已达荐贤书，母传应归赤心笔。我惭腕弱何能任，忽复思泪沾盈衿。画中咫尺逼亲舍，南望白云千里深。未能一笑酬苦节，空此春晖寸草心。剪烛题诗意无已，急付横图捲秋水。
题济宁驿舍
作者：黄景仁
朝代：清
体裁：七言律诗

乌乌冻角戍楼空，只堠双亭叹转蓬。今日倦游过济北，何人长句擅山东。欹斜舞影鸡声月，触忤愁心马耳风。明发南城驿前路，去程都在雪光中。
题潘寄湖照·其一
作者：黄景仁
朝代：清
体裁：七言绝句

荻花疏雨柳丝风，白板船掀箬叶篷。活国活人双袖手，暂题诗在水云中。
题潘寄湖照·其二
作者：黄景仁
朝代：清
体裁：七言绝句

料理烟霞遣簿书，斯人用意未全疏。怜渠万顷无垠碧，不鼓巴琴起大鱼。
题画
作者：黄景仁
朝代：清
体裁：五言律诗

淙淙独鸣涧，矫矫孤生松。半夜未归鹤，一声何寺钟。此时弹绿绮，明月正中峰。仿佛逢僧处，春山第几重。
题画·其一
作者：黄景仁
朝代：清
体裁：七言绝句

土净烟空点欲无，一花一叶惹秋芜。水精宫里王孙昼，憔悴何曾似左徒。
题画·其二
作者：黄景仁
朝代：清
体裁：七言绝句

苍凉翠袖感萧辰，林下风标本绝伦。扫出数枝斑竹影，湘夫人对管夫人。
题翁覃溪所藏宋椠施注苏诗原本
作者：黄景仁
朝代：清
体裁：古风

注苏之难如注杜，谁识良工最心苦。永嘉本已刍狗陈，商丘刻拟景星睹。终愁缀葺或失真，遗辞浪说由仪补。天吴紫凤一倒颠，星宿昆仑孰洄溯。废书神游嘉泰年，漕司善本落何所。谁知好物如龙腾，六合翱翔择其主。岿然灵光归宝苏，初白庵中此先贮。率更楷法久更新，施顾同时一机杼。诗外有史史可增，何必虫鱼斗笺诂。绝识博学兼历年，能事无惭《剑南序》。更从缺简追混茫，益叹今传多错迕。古人所有不尽有，补之以臆毋乃鲁。查田谩说能订讹，但存其旧不犹愈。功臣玉局自有真，益友吴兴究奚取。兴来竟欲家置编，化千万亿光气吐。不令此籍遮泥蟠，一为诗生洗肠腐。公如有意付木工，乞附姓氏公其许。
题翁覃溪所藏宋椠施注苏诗原本
作者：黄景仁
朝代：清

注苏之难如注杜，谁识良工最心苦。永嘉本已刍狗陈，商丘刻拟景星睹。终愁缀葺或失真，遗辞浪说由仪补。天吴紫凤一倒颠，星宿昆仑孰洄溯。废书神游嘉泰年，漕司善本落何所。谁知好物如龙腾，六合翱翔择其主。岿然灵光归宝苏，初白庵中此先贮。率更楷法久更新，施顾同时一机杼。诗外有史史可增，何必虫鱼斗笺诘。绝识博学兼历年，能事无惭《剑南序》。更从简追混茫，益叹今传多错迕。古人所有不尽有，补之以臆毋乃鲁。查田谩说能订讹，但存其旧不犹愈。功臣玉局自有真，益友吴兴究奚取。兴来竟欲家置编，化千万亿光气吐。不令此籍遮泥蟠，一为诗生洗肠腐。公如有意付木工，乞附姓氏公其许。
题萍乡旅店
作者：黄景仁
朝代：清
体裁：七言律诗

楚昭遗迹号萍乡，鸟道盘纡一水长。有客南行探衡岳，浮云西去是潇湘。飘零湖海频看剑，蹭蹬风尘祇举觞。草草题诗又催发，马头残雪耐斜阳。
题许萃和乐山书屋
作者：黄景仁
朝代：清
体裁：古风

昔游何山奇，东南黄海最。但惊秀绝天地间，终愁险出人情外。此地合让天为都，游之且难而况居。若论卜筑何者得，我作主人山作客。不待招邀满户庭，常与幽人借颜色。能化城市为烟霞，最好未有如翁家。市声祇用一墙隔，岚翠已教三面遮。看山得山自来处，百里轩台陡云雾。支峰散作万马奔，昂昂欲过窗前去。此中读书生子孙，那不头角都嶙峋。冯家四经旧守匣，邓氏一艺皆空群。方知爱山有真乐，雀跃作游吾自笑。愿托静者为平生，此意久取名吾名。行当脱却谢公屐，来看君家一桁青。
题赤桥庵上人画梅
作者：黄景仁
朝代：清
体裁：古风

古人画松如画龙，上人画梅如画松。笔端夭矫不可状，墨妙直与鸿濛通。惨惨著花二三萼，力透纸背非人功。隆冬寒阴闭天地，入水作骨阳曦穷。百树冻折草蒂死，乃有此物出与争其锋。上人举眼偶得之，神与意会笔亦从。此梅非梅亦非画，实有元气罗心胸。乾坤黯淡辟生面，从此天下知春风。
题郑秋堂山水幅
作者：黄景仁
朝代：清
体裁：古风

君家三绝此其一，画此春山白云出。春山郁郁何葱葱，云捲忽随缣素空。偶然断出林岫色，复叠不知千万重。长松飘风子堕瓦，下有读书长啸者。坐看生灭云耶山，斯人怀抱岂等闲。我欲扁舟一相访，侧身天地何由往。
题酒家壁
作者：黄景仁
朝代：清
体裁：七言律诗

一杯冻面破阳春，更洗盈襟万斛尘。入市马周空骨相，登楼孙楚尚精神。儿童自笑行歌客，徒御兼羞失路人。归觅传家酒炉去，莫教风笛怆西邻。
题钱雨楼图照·其一
作者：黄景仁
朝代：清
体裁：七言绝句

天然臞隐骨嵯峨，破絮蒙头自苦哦。残雪一峰相对立，不知清气落谁多。
题钱雨楼图照·其二
作者：黄景仁
朝代：清
体裁：七言绝句

冻合千林鸟断群，此间位置尽宜君。谁知万仞高寒意，沁入诗脾已十分。
题陆耳山学士家藏明陆文裕公书玉蕣诗卷
作者：黄景仁
朝代：清
体裁：古风

椒兰本香草，灵均感数化。方知骚人旨，寓物每多假。文裕名儒臣，楩梓比声价。胡于日及花，叹咏百从借。抚卷一沈思，其笑乃胜骂。阉晻方煽逆，中外遭恐吓。一朝出阳曜，砉若冰山卸。彼睹何如槿，荣落孰久乍。公时赋闲居，辞气整以暇。或以喻调羹，味可扮榆亚。否或道生气，易植胜桑柘。玉以美其色，不比朱颜姹。它年立朝节，于此徵蕴藉。官因桂萼左，荐者桂州夏。同桂而异臭，物理信堪讶。何如玉蕤荣，一气任开谢。不惟诗旨深，书法亦称霸。奴视赵与董，北海斯方驾。学士公裔孙，清望拟嵩华。亦以文学显，手泽宝签架。招邀皆巨公，傅玩引飞斝。一从座后观，敛手起惊诧。墨光聚花气，满堂交激射。袖得馀香归，芬蕴美清夜。
题马氏斋头秋鹰图
作者：黄景仁
朝代：清
体裁：古风

秋高江馆寒生棱，眼芒忽触瑶光星。空尘动壁风旋榻，飒爽下击要离精。金眸窈注紧脑侧，下若万骑相摩声。凝神看定知是画，是谁扫笔如霜硎。虚光四来指毛发，杀气迅走兼英灵。悬此可以了魑魅，讵有鸟雀来空庭。昔年作健臂而走，一挥飞破长天青。仰天大笑缨索绝，毰毸斗大盘高城。沙黄白日杳不见，围场散尽毛血腥。今见此画如见生，头角怪尔逾峥嵘。得霜则奋饱则飏，呼鹞作弟鹯为兄。知君气类极神俊，嗟彼雉兔何聊生。急将此图卷高阁，眼前万物心如平。
题黄荆榻寺壁
作者：黄景仁
朝代：清
体裁：七言律诗

接引禅关古道邻，一宵借榻亦前因。钟声只和车前铎，钵水难清陌上尘。题壁故人谁待我，视涂老仆苦催人。云山如画人如织，未必空王不怆神。
题黄麓隐画册
作者：黄景仁
朝代：清
体裁：五言绝句

轻帆趁归潮，苍葭点秋水。忽惊风雨晨，扁舟渡杨子。
颜鲁公名印歌
作者：黄景仁
朝代：清
体裁：古风

颜家世宝鲁公印，我初见之光夺矑。倚天柱地赤文两，铜八分广径亦如。何论仓籀孰秦汉，招摇输金造化炉。公之灵爽照千古，洞天琳腴结蕊珠。英英握拳透爪力，侃侃正士端人书。想当印印锥罢画，小署纸尾腥红朱。初疑砥罢卢奕面，泪痕血渍交模糊。不然老臣忠义胆，一腔色正离方朱。当时河北廿四郡，大名独邀天子呼。世称鲁公不姓氏，况千载后鲰生乎。口噤遑敢以手摸，触著恐犯蛟螭衙。颇嫌官诰尚书印，九叠盘曲伤形模。虽然物以人重耳，以此较彼徒区区。诗成更乞印一纸，佩作肘后龙威符。要扶心脏作正气，魂梦不敢流荒诬。复愁雷电忽下取，神物一失如亡逋。
颜鲁公名印歌
作者：黄景仁
朝代：清

颜家世宝鲁公印，我初见之光夺矑。倚天柱地赤文两，铜八分广径亦如。何论仓籀孰秦汉，招摇输金造化炉。公之灵爽照千古，洞天琳腴结蕊珠。英英握拳透爪力，侃侃正士端人书。相当印印锥罢画，小署纸尾腥红朱。初疑砥罢卢奕面，泪痕血渍交模糊。不然老臣忠义胆，一腔色正离方朱。当时河北廿四郡，大名独邀天子呼。世称鲁公不姓氏，况千载后鲰生乎。口噤遑敢以手摸，触著恐犯蛟螭衙。颇嫌官诰尚书印，九叠盘曲伤形模。虽然物以人重耳，以此较彼徒区区。诗成更乞印一纸，佩作肘后龙威符。要扶心脏作正气，魂梦不敢流荒诬。复愁雷电忽下取，神物一失如亡逋。
风流子 其一 前题
作者：黄景仁
朝代：清
体裁：词

余年刚弱冠，曾饮博、惯纵狭斜场。幸北海尊前，容吾跌宕，东山座上，恕我疏狂。相将久、庭前逢玉树，帐后识诸郎。绿酒黄花，时陪欢宴，风晨月夕，每话行藏。其间频离别，空江明月，野渡清霜。几度诗缄远道，瓣祝名香。讵半生落拓，天憎遇合，数行风雨，碑断文章。一梦蚁窝醒也，万古斜阳。
风流子 其二 前题
作者：黄景仁
朝代：清
体裁：词

哲人今萎矣，算百岁、齿发未凋残。怪庚子日斜，妖禽有验，龙蛇岁在，恶梦无端。伫望处、徵车来地下，丹诏别人间。讲院归来，半床书掩，夜台吟罢，数杵钟阑。枫林红于血，荒冈泪洒，万树齐殷。下有累累古冢，不辨何年。想先生当日，也曾凭吊，此时弟子，空哭青山。月落屋梁时候，想见苍颜。
风流子·怀钱三梦云滁州
作者：黄景仁
朝代：清
体裁：词

去年当此日，秋城内、传语秀才康。却南巷逢君，短衣缚裤，西泠载我，素舸轻装。相将去、登山倾一恸，入市倒千觞。词客生平，大都萧瑟，酒徒散后，两地颠狂。环滁皆山色，朝朝画阁，掩映新妆。可念旧时游伴，添鬓苍苍。记鄂舟雨夜，同眠绣被，彭城佛寺，相赠槟榔。莫话十年前事，倍惹凄凉。
风流子·江上遇旧
作者：黄景仁
朝代：清
体裁：词

真耶其梦也，移舟语、悽恻不堪听。道那时一见，庾郎年少，此间重遇，长史飘零。□□□、□□□□□，□□□□□。我未成名，卿今已嫁；卿须怜我，我更怜卿。浔阳江头住，把去来帆看，极浦无情。憔悴感君一顾，百劫心铭。问此时意致，秋山浅黛，再来踪迹，大海浮萍。语罢扬帆去也，似醉初醒。
风流子·送黍维归宜兴
作者：黄景仁
朝代：清
体裁：词

桃花浮一片，双桨急、江水去何长。算对泣楚囚，聚原无益，恋群小鸟，别又堪伤。消魂极、新知俱失路，送客是他乡。十雨九风，春人俱去，一亭两榭，花月俱荒。鸦啼青山晓，离堂酒尽，残烛暗无光。屈指自今以往，此夕难忘。只来日大难，忧贫忧病，前途宜慎，时暖时凉。折得可离盈把，助汝行装。
风马儿·幽忆
作者：黄景仁
朝代：清
体裁：词

子规窗外一声声。把醉也醒醒。梦也醒醒。细忆别时情状忒分明。盈盈。夜长孤馆更清清。把钟也听听。漏也听听。直到五更斜月落疏棂。冥冥。
飞雪满群山·冰花
作者：黄景仁
朝代：清
体裁：词

水欲凝时，风还蹙住，偶然五出成纹。开原顷刻，色香何许，可知泡幻前因。空花先现处，是奼紫、嫣红后身。彷佛看取，几丝宫茧，随剪落纷纷。应自笑、倾阳无分也，借霜姿一点，雪艳三分。镜菱初展，瓶梅欲坼，一般冷意相侵。镂成都逼肖，却输与、文章有神。不愁漂泊，春风古涧寻断魂。
飞骑桥
作者：黄景仁
朝代：清
体裁：七言律诗

鼓吹声沈楼橹消，紫髯几尔困雄枭。半生意气三篙水，一骑飞腾两版桥。引袂创深凌荡寇，停樽涕破贺公苗。经看壁垒真儿戏，尚有垂杨映画桡。
饥乌
作者：黄景仁
朝代：清
体裁：七言绝句

哑哑啼乌翅倒垂，托身偏择最高枝。向人不是轻开口，为有区区反哺私。
饮全椒城南江氏园
作者：黄景仁
朝代：清
体裁：七言律诗

水烟中豁飞彩桥，清歌隔水声相招。衣冠忽集晋南渡，竹石占断梁北谯。三三月尚殿春在，七七树已愁风飘。可怜闲处好栏槛，明日墙外鞭丝摇。
饮洪稚存斋次韵
作者：黄景仁
朝代：清
体裁：七言律诗

绿酒红灯款语深，等闲身世任浮沉。花前幸是相逢好，竹下还寻旧地吟。小草经时成远志，青枫异日损春心。应知此去淮南客，旧雨抛离怨不禁。
马上逢雁
作者：黄景仁
朝代：清
体裁：七言绝句

我方北去一千里，尔是南来第几群。来岁北归如有意，深闺书札恐烦君。
骤寒作歌
作者：黄景仁
朝代：清
体裁：古风

秦岁首后七日夜，五更不周风发狂。殷山万窍拉枯木，压地径寸堆酸霜。千门猬缩尽嗟息，声薄冷圭成白光。去冬涂中敝黑貂，今秋江上典鹔鹴。多年衣絮冻欲折，气候有尔自不防。富人一岁独苦暑，窭人四时惟畏凉。渐愁空墙日色暮，豫恐北牖寒宵长。谁将彤云变狐白，无声被遍茅檐客。
高唐
作者：黄景仁
朝代：清
体裁：七言律诗

古意争如客意多，迎风伏轼快经过。徒闻上客工长笑，曾说州人最善歌。草没龙头应有冢，沙枯马颊已无河。临流亦效仲尼叹，吾道从来奈命何。
高淳先大父官广文处也景仁生于此四岁而孤至七岁始归今过斯地不觉怆然
作者：黄景仁
朝代：清
体裁：七言律诗

茫如积世渺疑尘，苜蓿荒斋几度新。当日白头犹哭子，而今孤稚渐成人。同骖竹马应无伴，反哺林乌尚有亲。归去恐伤慈母意，莫将风景话酸辛。
高阳台·自涌金门至柳浪闻莺遇雨
作者：黄景仁
朝代：清
体裁：词

问水亭边，涌金门外，三钱稳趁湖船。自我来思，于今又是三年。败荷衰柳垂垂尽，似渠侬、一样堪怜。更无端。冷雨敲篷，添倍凄然。扁舟悄舣蘋花岸，唤舟人小坐，却话从前。见说当垆，于今尚记逋钱。两峰不放修眉看，为伤心、锁合湖烟。且归眠。泪是愁人，雨是愁天。
鲍叔祠
作者：黄景仁
朝代：清
体裁：七言律诗

谁道人心不可淳，此公祠庙至今新。能知有母真良友，若解分财已古人。倦客饱看翻覆手，短歌聊当送迎神。略嫌慷慨龙门笔，尚有恩仇气未驯。
鹊踏枝 其一 寄龚梓树
作者：黄景仁
朝代：清
体裁：词

记得去年寒食暮。细马轻衫，花里扬鞭去。一路楼头招袖语。银筝弹遍萧郎句。三五冰轮檐际吐。为问惊乌，今夜栖何处。两地相思无一语。燕南赵北多红树。
鹊踏枝 其一 落梅和稚存
作者：黄景仁
朝代：清
体裁：词

怪道夜窗虚似水。月在空枝，春在空香里。一片入杯撩不起。风前细饮相思味。冷落空墙犹徙倚。者是人间，第一埋愁地。占得百花头上死。人生可也当如此。
鹊踏枝 其二 寄龚梓树
作者：黄景仁
朝代：清
体裁：词

几度针诗愁共寄。望断楼头，不见双双鲤。常是故人书一纸。手香三载留怀里。我亦飘零无定止。君赠梅花，莫问江南使。日暮红尘飞又起。天边何处无归骑。
鹊踏枝 其二 落梅和稚存
作者：黄景仁
朝代：清
体裁：词

莫怨妒花风雨浪。送我泥深，了却冰霜障。身后繁华千万状。苦心现出无生相。隐约绿纱窗未亮。似有魂来，小揭冰绡帐。报道感君怜一晌。明朝扫我孤山葬。
鹊踏枝·春燕
作者：黄景仁
朝代：清
体裁：词

挑菜湔裙犹草草。近海楼台，燕子飞飞早。连日峭寒花放少。倩他絮与春知道。休说置身高处好。等托檐间，莫漫轻相笑。社屋白杨人共老。春风转眼秋风到。
鹊踏枝·百舌
作者：黄景仁
朝代：清
体裁：词

偏是春来干汝事。报向林间，聒耳何时已。叫入五更忙欲死。请君一饮黄梅水。顾眄自知怜绀尾。百种新声，舌底澜翻起。纵使学成些子是。半生只为人忙耳。
鹊踏枝·鹧鸪
作者：黄景仁
朝代：清
体裁：词

管甚行人行不得。谁是哥哥，慢唤生疏客。只许隔花啼磔磔。啼时又惹天如墨。败叶遮身休叹息。有地孤飞，莫问江南北。前度诗人头已白。黄陵庙外逢寒食。
鹦鹉洲
作者：黄景仁
朝代：清
体裁：古风

朝发汉阳郭，言访鹦鹉洲。沙浮草萋碧，中有万古愁。我昔悲正平，怀刺无所投。继复愧正平，随地成羁留。依人而嫚骂，若与性命雠。惜不死奸操，深计为所售。士生处乱世，无才匪深忧。竖子亦已矣，俯仰悲千秋。
黄山寻益然和尚塔不得偕邵二云作
作者：黄景仁
朝代：清

眼界彻上下，忠义不可逃。大觉上上乘，立脚宜坚牢。明季益然师，大节丘山高。夙业秉奇慧，四大穷秋毫。偶然俯尘世，怨水流滔滔。置身君父间，穷数百六遭。二十举孝廉，抚事心忉忉。愤此蛾子蠢，发箧穷豹韬。永嘉渡仓卒，内难纷如氂。奇祸知不远，手少尺柄操。倾家结流亡，破胆同煎熬。杭睦越峤户，浙水为长濠。一一聚米筹，夜卧常枕韬。建业一失守，奋呼骤霜䬞。思文入汀漳，遥应鸣金鼛。草间拜郎爵，转战折戟？。一举事不成，天命堪哀嗷。扬帆度浙海，草草押旌旄。军中援司马，慷慨君恩叨。左支复右绌，丝尽不可缫。填海有精卫，负陆无巨鳌。胶舟再沦覆，只影窜棘蒿。全身入西竺，从此离尘嚣。诛茅吴山颠，樾黑峰㟹嶆。疮瘢洗涧瀑，剑术教猿猱。夜诵感石裂，泉声应嘈嘈。接食鸟入手，食罢仍翔翱。灵异难殚述，一二传无謟。从子故乡来，短衣缚祇裯。迎之返黄海，卓锡观云涛。中途与相约，归可语尔曹。五日当过我，相待留浊醪。如期众毕集，语意悲且豪。长歌以当哭，歌旨拟楚《骚》。歌罢起如室，众意皆惊慅。排闼入相视，趺坐衣垂绦。呼之已圆寂，是日风怒饕。挂壁何所有，血污留战袍。始知西来旨，成佛不放刀。朴实得头地，可与群魔鏖。低眉与努目，一理事不劳。感激壮士心，闻者皆悲号。曾传瘗塔所，即在兹山皋。万索不可得，但见狐鼠嗥。嗟嗟长虹气，深闭林橚糁。空山一俯仰，荐尔无溪毛。
黄山寻益然和尚塔不得偕邵二云作
作者：黄景仁
朝代：清
体裁：古风

眼界彻上下，忠义不可逃。大觉上上乘，立脚宜坚牢。明季益然师，大节丘山高。夙业秉奇慧，四大穷秋毫。偶然俯尘世，怨水流滔滔。置身君父间，穷数百六遭。二十举孝廉，抚事心忉忉。愤此蛾子蠢，发箧穷豹韬。永嘉渡仓卒，内难纷如氂。奇祸知不远，手少尺柄操。倾家结流亡，破胆同煎熬。杭睦越峤户，浙水为长濠。一一聚米筹，夜卧常枕韬。建业一失守，奋呼骤霜飙。思攻入汀漳，遥应鸣金鼛。草间拜郎爵，转战折戟𢧴。一举事不成，天命堪哀嗷。扬帆度浙海，草草挥旌旄。军中授司马，慷慨君恩叨。左支复右绌，丝尽不可缫。填海有精卫，负陆无巨鳌。胶舟再沦覆，只影窜棘蒿。全身入西竺，从此离尘嚣。诛茅吴山颠，樾黑峰㟹嶆。疮瘢洗涧瀑，剑术教猿猱。夜诵感石裂，泉声应嘈嘈。接食鸟入手，食罢仍翔翱。灵异难殚述，一二传无謟。从子故乡来，短衣缚祗裯。迎之返黄海，卓锡观云涛。中途与相约，归可语尔曹。五日当过我，相待留浊醪。如期众毕集，语意悲且豪。长歌以当哭，歌旨拟楚《骚》。歌罢起如室，众意皆惊慅。排闼入相视，趺坐衣垂绦。呼之已圆寂，是日风怒饕。挂壁何所有，血污留战袍。始知西来旨，成佛不放刀。朴实得头地，可与群魔鏖。低眉与努目，一理事不劳。感激壮士心，闻者皆悲号。曾传瘗塔所，即在兹山皋。万索不可得，但见狐鼠嗥。嗟嗟长虹气，深闭林橚椮。空山一俯仰，荐尔无溪毛。
黄山松歌
作者：黄景仁
朝代：清
体裁：古风

黟山三十有六峰，峰峰石骨峰峰松。有时松石不可辨，一理交化千年中。丹砂琥珀共胎孕，亭亭上结朱霞封。人言松相逊石相，即以松论何能穷。沐日浴月晕苍翠，苔色散点周秦铜。蕤绥上偃雨君盖，纠结下固虬灵宫。鳞张鬣缩爪入肉，万劫避过雷火攻。昔观图画讶未见，到眼更觉描无功。悬崖嵌峒不知数，莘莘纵纵皆鬼工。及至触手膏溢节，极瘦驳处春华同。清泉洗根泻泱漭，瑶草分润生蒙茸。翻嫌石相奇太过，相助为理论始公。青牛伏龟不可得，几辈对此颜如童。明当遍觅茯苓去，短锄碎斸千芙蓉。
黄山问道图为范怀山作
作者：黄景仁
朝代：清
体裁：古风

不知山浅深，安测道今古。千云隔兮万云阻，缥渺高真此宫府。山之神兮，林林而央央。是守天地之户，阴阳所藏。坎离献胎息，日月输精芒。其人在山山亦寿，等闲草木皆灵长。持将示世人不识，杳绝红尘讵能觅。何来乃有方瞳翁，自扫青霞踏青壁。木魅嗥君旁，山魈啸君侧。还丹不求求欲得，自把精诚破山石。黄图之精昊枢子，当日寻真亦来此。登空蹑岱徒茫茫，采得灵源后天死。炉烟发作天都云，龙尾才拖鼎湖水。频行留有尝药方，一一皆能铸颠齿。翁今访此非自仙，欲遗大地蠢蠢全其年。至人使物不疵厉，孤往那惜芒鞋穿。或云巫彭不升岐伯夭，草根树皮无妙道。黄轩皯黣桥山崩，灵兰玉版言无徵。安知云骖气蹻随地足，不到圣处谁能乘。容成子，浮丘公，往来只在兹山中。有时化鹤似童子，有时化凫如老翁。樵夫牧竖不可以皮相，往往出没游戏随云风。翁行前路定相识，拊掌一笑山桃红。翁乎入山莫忘出，多少扁卢待翁活。
黄州
作者：黄景仁
朝代：清
体裁：七言律诗

青山壁立浪飞银，堞雉杈枒瞰水滨。隔岸武昌犹有树，下流彭蠡渐无津。只应风月归吾辈，谁见功名似昔人。解唱大江东去曲，苏公真是再来身。
黄陵庙·其一
作者：黄景仁
朝代：清
体裁：五言律诗

地老天荒处，千秋帝子心。人间离最古，竹上泪犹深。目断珠邱杳，魂归澧浦阴。至今呜咽水，一十七弦音。
黄陵庙·其二
作者：黄景仁
朝代：清
体裁：五言律诗

远祀常留楚，焚山断自秦。波涛犹阻客，风雨自随身。香草皆遗蜕，湘累是替人。扬灵如可接，我亦唱迎神。
黄鹤楼用崔韵
作者：黄景仁
朝代：清
体裁：七言律诗

昔读司勋好题句，十年清梦绕兹楼。到日仙尘俱寂寂，坐来云我共悠悠。西风一雁水边郭，落日数帆烟外舟。欲把登临倚长笛，滔滔江汉不胜愁。
黄龙洞一名无门洞
作者：黄景仁
朝代：清
体裁：五言律诗

未锤三千级，先瞻丈六容。无门窥法藏，有地立云踪。我识泉皆眼，人言锡是龙。隐松如可作，应许叩玄宗。
黔阳
作者：黄景仁
朝代：清
体裁：古风

黔阳水冷山刺天，千年积瘴生绿烟。行人暮入不知出，但闻猩猩子规啼耳边。蛮歌夜深遏云上，和我车前铎铃响。清时幸少豺虎乱，劳生久绝风云想。江山故国是耶非，空拟孤帆他夜归。闻道江乡春雨后，桃花新涨鳜鱼肥。
鼠
作者：黄景仁
朝代：清
体裁：五言律诗

无心看黠鼠，窜窃满虚帏。尔自多阴相，人非有杀机。呼群声谷谷，隔烛影婓婓。纵尔分馀粟，何曾便苦饥。
齐天乐·二月十三夜宴汪笛舫宅
作者：黄景仁
朝代：清
体裁：词

楚天一夜东风到，吹绿万家烟井。新燕楼台，早莺门巷，写出异乡风景。歌筵坐稳。算年尽逢丁，夜将达丙。红烛如山，唱彻金元院中本。主人好客丝难绣，看纷纷投辖，重门钥冷。切切鹍弦，渊渊羯鼓，不醉教人怎肯。当杯猛醒。道此是天涯，陶然满引。檀板惊飞，笑山禽村甚。
齐天乐·题朱澧泉梦游图
作者：黄景仁
朝代：清
体裁：词

玉华久断层城路，被君夜魂飞透。枕倚游仙，台经灵梦，楼上有人垂手。分花拂柳。乍献果猿惊，衔芝鹿走。一笑相逢，可怜宵里那时候。依稀琴韵数弄，露凉风细处，按节轻奏。衣上香多，袖中云在，不似人间星斗。此乡真有。便花月精灵，尽难消受。烟外霜钟，一声声听取。
齐山
作者：黄景仁
朝代：清
体裁：古风

山形如踞虎，下就清溪饮。蜷奇落波光，古院压其䪴。客来翠微亭，沿山水淰淰。纡径入幽峭，五月寒已甚。云根极盘转，挟我快踔踸。遍崖多铭镌，剥肤山应㾛。日光眩苔色，欲读不可审。缅昔贤刺史，文彩烂云锦。飞泉响石间，日日对高枕。山乃因人名，馀韵劳结恁。望江跻其巅，长风吹懔懔。那得此巨流，一泻作墨沈。泼写山川奇，后见皆敛衽。
龙井·其一
作者：黄景仁
朝代：清
体裁：五言律诗

一路风篁韵，行人度岭来。径缘花宛转，涧与水潆洄。孤往追岩客，空心访辨才。过溪亭不远，小憩亦佳哉。
龙井·其三
作者：黄景仁
朝代：清
体裁：五言律诗

旧说湖山石，兹窥众妙门。浪苍天补色，窈峭地掀根。面久无留影，扪多已有痕。更怜幽草碧，趺坐每生温。
龙井·其二
作者：黄景仁
朝代：清
体裁：五言律诗

矗雷何处转，绝壁响龙泓。物外齐乾涝，山中误雨晴。不因风断续，常挂月空明。但莫然犀逼，幽灵自不惊。
龙井·其五
作者：黄景仁
朝代：清
体裁：五言律诗

一按太虚记，长怀玉局仙。烟霞无改色，丹碧是何年。寂寂诸天雨，寥寥此夜禅。明朝下山路，回首定凄然。
龙井·其四
作者：黄景仁
朝代：清
体裁：五言律诗

灵芽原有种，他处逊清腴。地借云千叶，僧分水一盂。肠轮犹自转，舌本已堪扶。留与松房隙，他时位竹炉。
龙兴寺
作者：黄景仁
朝代：清
体裁：七言律诗

上头栋宇阅兴衰，事去英灵失护持。云气何年接芒砀，山门犹自枕钟离。圣朝宽大仍遗构，胜国苍凉祗断碑。欲叩恒河沙数劫，人间除是法王知。
龙窝寺
作者：黄景仁
朝代：清
体裁：古风

众山如奔湍，忽复作涡旋。疾激得盛怒，盘回若馀眷。其所萦结处，意象百锤鍊。㟏岈状崩城，缺齧肖断堰。阴崖惨铁积，阳蚰倏霞绚。梵宇蜂房悬，僧寮蚁珠穿。雨溜壁压檐，风动石当面。愕眙森动摇，独立讶变眩。名山界冲衢，净域等邮传。火地青莲开，穷海宝山现。钟声不破迷，茗饮聊纡倦。去去那复留，身如脱弦箭。
挽张之洞联
作者：黄景星
朝代：清
体裁：联

继召伯以矢公忠，时局维持更四代；后宣圣而兴教育，新学发起第一人。
挽张百熙联
作者：黄景棠
朝代：清
体裁：联

国魂消尽，引吾辈作先导骅骝，普育愧无成，看学海澜翻，莽莽江河悲日下；朝论纷然，有我公为士林泰斗，昊天胡不吊，叹长沙水涸，茫茫人海去何依。
挽吕璜联
作者：黄暄
朝代：清
体裁：联

德合荀君，久以范模孚梓里；文追白傅，岂惟政事在杭州。
古剑歌
作者：黄曾
朝代：清

铁花入土土花语，欲龙不龙笑蛰汝。精芒夜敛鸊鹈寒，髑髅啼煞青枫雨。锟铻一铸离宫愁，犀棱两面夸纯钩。大刑小刑作虹起，拔鞘欲舞天为秋。劫沙摄匣匣已空，黄金声价悲雌雄。自来神器久沦落，利用翻让铅刀功。杯酒英雄评得失，镫前重握千秋血。手掬西江一摩拂，红吐空山霹雳舌。
吴庸关
作者：黄曾
朝代：清

雄关虎踞划幽并，险扼开平控北平。万马边声通绝塞，九龙王气卫神京。群山西导秦城势，比屋东延汉户名。今日烽烟消斥堠，也须因暇议屯兵。荦确声中策骑前，双崖断处响金鞭。盘从石窟疑无路，踏到冰沙别有天。柳峪停云峰寂寂，桑乾落日水溅溅。前山知是从围地，薄暮弓鸣岭外弦。
吴庸关·其一
作者：黄曾
朝代：清

雄关虎踞划幽并，险扼开平控北平。万马边声通绝塞，九龙王气卫神京。群山西导秦城势，比屋东延汉户名。今日烽烟消斥堠，也须因暇议屯兵。
吴庸关·其二
作者：黄曾
朝代：清

荦确声中策骑前，双崖断处响金鞭。盘从石窟疑无路，踏到冰沙别有天。柳峪停云峰寂寂，桑乾落日水溅溅。前山知是从围地，薄暮弓鸣岭外弦。
泺州
作者：黄曾
朝代：清

翠岩如画护重城，亭堠无烟久洗兵。路入临榆疑塞尽，水经孤竹觉流清。猎鱼队小寻西堰，射虎山高问北平。风雪一鞭归未得，海天愁煞暮笳声。
游天宫寺
作者：黄曾
朝代：清

浭水溶溶接上方，欲袪尘累扣禅房。清钟响落诸天月，老树寒经五国霜。台势浮红扶塔势，山光含翠间湖光。偶然随喜溪头立，洗钵僧来话夕阳。
紫阳山飞来石歌
作者：黄曾
朝代：清

紫阳山头境胜绝。何年飞来石兀突，坤灵盘礴螭肠结。离龙当门骨为热，苔衣簇绣色光洁。棱棱秋气霜华刷，精英内孕灵髓澈。尖风作势欲颃颉。初疑越阳老松变，倏忽虬鳞莽莽蟠孤窟。又疑玉绳结解星精跌，太白峰头张两翮。不然武城一夜震雷拔，惊起鹰头出山穴。又不然作桥填海秦法烈，神人鞭石石流血。黠者逃之作屼？，游人摩挲认环谲。蹴之以足势欲活，石似有言不能说。神耶妖耶两无决。君不见，霜鸿雨燕非顽拙，常山鹊印是谁掣。天地精华受自物，混沌有窍石有魄。观此令我疑顿析，手携蕉片坐幽凸。芳萝絷翠烟痕湟，夕影鸦翻红一抹。
紫阳山飞来石歌
作者：黄曾
朝代：清
体裁：古风

紫阳山头境胜绝。何年飞来石兀突，坤灵盘礴螭肠结。离龙当门骨为热，苔衣簇绣色光洁。棱棱秋气霜华刷，精英内孕灵髓澈。尖风作势欲颃颉。初疑越阳老松变，倏忽虬鳞莽莽蟠孤窟。又疑玉绳结解星精跌，太白峰头张两翮。不然武城一夜震雷拔，惊起鹰头出山穴。又不然作桥填海秦法烈，神人鞭石石流血。黠者逃之作屼𡾐，游人摩挲认环谲。蹴之以足势欲活，石似有言不能说。神耶妖耶两无决。君不见，霜鸿雨燕非顽拙，常山鹊印是谁掣。天地精华受自物，混沌有窍石有魄。观此令我疑顿析，手携蕉片坐幽凸。芳萝絷翠烟痕湟，夕影鸦翻红一抹。
苦寒行
作者：黄曾
朝代：清

？光照树潜雄虹，灵乌遁入牵牛宫。人家争启暖炉会，一十二时乌兽红。束缊不温愁脱趾，绿醹无功老裘死。冻阴阁雨雨不流，一角颓檐夜生齿。书生鳊项缩窗下，青镜笑人鼻如赭。梅花招我畏不行，北风哮阚作虎声。
苦寒行
作者：黄曾
朝代：清
体裁：乐府曲辞

𩅀光照树潜雄虹，灵乌遁入牵牛宫。人家争启暖炉会，一十二时乌兽红。束缊不温愁脱趾，绿醹无功老裘死。冻阴阁雨雨不流，一角颓檐夜生齿。书生鳊项缩窗下，青镜笑人鼻如赭。梅花招我畏不行，北风哮阚作虎声。
黄鹤楼联
作者：黄曾
朝代：清
体裁：联

老子兴来，除开辛氏岂无酒；高人辈出，压倒崔公便是诗。
挽张之洞联
作者：黄曾枚
朝代：清
体裁：联

筚路蓝缕，以启山林，古之遗爱也；声名洋溢，施及蛮貊，民无能名焉。
挽张之洞联
作者：黄曾铭
朝代：清
体裁：联

士民洒泪倾江汉；中外同声哭斗山。
吴凤墓
作者：黄朝清
朝代：清

淋漓热血丈夫身，著眼千秋有此人。没世番情无反覆，当年苦志历艰辛。魂来仗剑为雄鬼，魄动随风化宿燐。墓草凄凉谁吊古，可怜遗泽被生民。解救同胞肯杀身，头颅断送亦奇人。年多过客浑閒视，日久凭谁致荐辛。墓土迄今沉碧血，山花终古绕青燐。平生任侠犹馀事，愧死居官祸及民。
新竹
作者：黄朝清
朝代：清

离离弄影暑将收，玉版参禅进一筹。历节当途初见重，虚心入世乍怀柔。才教有伴维风气，肯信无君脱俗流。待列古今经史籍，文人藉尔證千秋。
问天
作者：黄朝清
朝代：清

踟蹰搔首叩穹苍，世运时机孰主张。造物推移应有故，吾人际会岂无常。贤愚果否因材笃，富贵真由积德昌。显晦升沉曾不爽，古今浩劫几红羊。
山中即事
作者：黄朝美
朝代：清
体裁：五言绝句

空山悦幽独，坐卧白云隈。正有床头酒，故人何处来。
挽左宗棠联
作者：黄本富
朝代：清
体裁：联

追随鞭弭廿余年，咸钦威震华夷，青史流传，惟伟人乃有伟业；暌侍襜帷九阅月，忽听风摧梁栋，丹旌遥望，受恩深者报恩难。
挽曾国荃联
作者：黄本富
朝代：清
体裁：联

秉节是邦，建节是邦，半壁山河，大都满腔心血；受知最迟，受恩最重，八年覆载，恨未一效涓埃。
挽曾纪泽联
作者：黄本富
朝代：清
体裁：联

是衡岳洞庭间气所钟，父为贤相，子为良臣，勋业翊中兴，同此大名垂宇宙；继汉苏宋范应运而生，望重于夷，德隆于世，讴思满天下，可知厚泽被人民。
挽郭嵩焘联
作者：黄本柱
朝代：清
体裁：联

湖湘耆旧半凋零，方期鲁殿岿然，典型常奉，骑箕惊遽返，问此后安危何恃，文献何征，惆怅对西风，环顾公私齐洒泪；孔李通家敦夙好，讵料程门宛在，向往徒殷，遗范最难忘，忆当前冷署欢追，华堂欢宴，昂藏犹北道，眷怀今昔总伤心。
题吴希周百蝶图
作者：黄本渊
朝代：清

蠹脱人惊幻，丹青幻益嘉。成群翻绿草，逐队醉红花。带雨香须媆，迎风粉翅斜。一畦蔬叶化，四季綵衣誇。逸兴来韩客，诗情忆谢家。双双分燕尾，恰好试春纱。
新峰寺元钟
作者：黄本骐
朝代：清

苍云乱卷群山走，秋风声咽蒲牢吼。鞺鞳噌吰五百年，一钟野刹悬双纽。拭眼细读腰际铭，钗股缪篆半昏黝。上镌大德九年铸，五字差堪辨跟肘。我闻奇渥铁木儿，继统忽烈御九有。牛角河山风逐鹿，驹隙沧桑云幻狗。何如寸莛钟荒隅，山鬼夜拜头陀守。佛龛一镫青荧荧，欲去不去摩挲久。钟旁老衲坐微笑，云此何足夸不朽。开山旧有唐年钟，阳款阴识昧谁甘。锈深蒲鸽日留斑，声喑苍鲸秋闭口。古怀触我思茫然，寒箨萧萧下林薮。
秋日随兰坡先生游太虚洞
作者：黄本骐
朝代：清

兹州宅荒隅，夜郎郡拓旧。环城森峰峦，百顽罕一秀。平生丘壑癖，症结不可炙。探秋陪杖屦，徐行长者后。俯涧踏危埼，梯山仰丛岫。凌虚蹑洞天，呀然豁灵窦。失笑足音跫，譬彼幽人遘。螺悬一壳圆，蟾偃半月彀。烟藤萦垂屏，云花烂列绣。缩瑟来深窥，跌荡恣俯就。欹仄纡盘蛇，趫捷竞飞狖。践{景音}声彭觥，抠衣勇唧？。？閜中开张，邃若敞堂廇。无乃栖直鸾，时见扑仙鼬。辟钥游琅嬛，访砂到句漏。一呼狮吼林，四应牛鸣窌。滃岩岚气蒸，穿罅日光透。凝乳纷高低，怪石错左右。锐折笋尖枯，突磨笔颖瘦。如渴骥将奔，似燧象欲斗。壮严梵王髻，肿丑齐女瘤。卧虹忽横飞，一彴跨清溜。喷薄流琤潺，鞺鞳叶金奏。续竿深莫测，投块底谁究。怕惊蛰蛟眠，绿净未敢漱。乃知洞旷中，别有人间宙。嵌壁三残壁，飞动类篆籀。凤泊字消沈，螭拿趺皴皴。画肚昧波磔，？牙脱句读。先生坐洞门，遥以手指授。刮藓命摩钞，古芬袭衫袖。曛钲挂岭低，暝练薄林凑。出洞循归涂，行行步仍留。回望郁苍苍，疏钟递灵鹫。
秋日随兰坡先生游太虚洞
作者：黄本骐
朝代：清

兹州宅荒隅，夜郎郡拓旧。环城森峰峦，百顽罕一秀。平生丘壑癖，症结不可炙。探秋陪杖屦，徐行长者后。俯涧踏危埼，梯山仰丛岫。凌虚蹑洞天，呀然豁灵窦。失笑足音跫，譬彼幽人遘。螺悬一壳圆，蟾偃半月彀。烟藤萦垂屏，云花烂列绣。缩瑟来深窥，跌荡恣俯就。欹仄纡盘蛇，趫捷竞飞狖。践{景音}声彭觥，抠衣勇唧𠺕。𧮳閜中开张，邃若敞堂廇。无乃栖直鸾，时见扑仙鼬。辟钥游琅嬛，访砂到句漏。一呼狮吼林，四应牛鸣窌。滃岩岚气蒸，穿罅日光透。凝乳纷高低，怪石错左右。锐折笋尖枯，突磨笔颖瘦。如渴骥将奔，似燧象欲斗。壮严梵王髻，肿丑齐女瘤。卧虹忽横飞，一彴跨清溜。喷薄流琤潺，鞺鞳叶金奏。续竿深莫测，投块底谁究。怕惊蛰蛟眠，绿净未敢漱。乃知洞旷中，别有人间宙。嵌壁三残壁，飞动类篆籀。凤泊字消沈，螭拿趺皴皴。画肚昧波磔，𦧈牙脱句读。先生坐洞门，遥以手指授。刮藓命摩钞，古芬袭衫袖。曛钲挂岭低，暝练薄林凑。出洞循归涂，行行步仍留。回望郁苍苍，疏钟递灵鹫。
秋日随兰坡先生游太虚洞
作者：黄本骐
朝代：清
体裁：古风

兹州宅荒隅，夜郎郡拓旧。环城森峰峦，百顽罕一秀。平生丘壑癖，症结不可炙。探秋陪杖屦，徐行长者后。俯涧踏危埼，梯山仰丛岫。凌虚蹑洞天，呀然豁灵窦。失笑足音跫，譬彼幽人遘。螺悬一壳圆，蟾偃半月彀。烟藤萦垂屏，云花烂列绣。缩瑟来深窥，跌荡恣俯就。欹仄纡盘蛇，趫捷竞飞狖。践■声彭觥，抠衣勇唧𠺕。𧮳閜中开张，邃若敞堂廇。无乃栖直鸾，时见扑仙鼬。辟钥游琅嬛，访砂到句漏。一呼狮吼林，四应牛鸣窌。滃岩岚气蒸，穿罅日光透。凝乳纷高低，怪石错左右。锐折笋尖枯，突磨笔颖瘦。如渴骥将奔，似燧象欲斗。壮严梵王髻，肿丑齐女瘤。卧虹忽横飞，一彴跨清溜。喷薄流琤潺，鞺鞳叶金奏。续竿深莫测，投块底谁究。怕惊蛰蛟眠，绿净未敢漱。乃知洞旷中，别有人间宙。嵌壁三残壁，飞动类篆籀。凤泊字消沈，螭拿趺皴皴。画肚昧波磔，𦧈牙脱句读。先生坐洞门，遥以手指授。刮藓命摩钞，古芬袭衫袖。曛钲挂岭低，暝练薄林凑。出洞循归涂，行行步仍留。回望郁苍苍，疏钟递灵鹫。
自大钱湖口赴吴兴
作者：黄本骐
朝代：清

晨光织渚客扬舲，睡起推篷倦眼醒。苕水半奁云外白，弁山一角雨中青。鱼吹枫叶霞明浪，人踏芦花雪满汀。七十二溇吟赏遍，菰城塔影望亭亭。
过九江望匡庐峰
作者：黄本骐
朝代：清

踉跄北归志不得，扁舟独棹过浔阳。匡君抗手远相迓，旗旄列仗排青苍。凌霄一炷炉烟直，窣地九叠云锦张。江流转转抱飞黛，窈窕影动晶奁光。喷薄有情吐奇秀，雕镵无语开混茫。谪仙永叔久不作，寂寥终古穷篇章。舟行回复绕山麓，云花帆叶随低昂。我爱看山山看我，怡然晤对神相忘。瀑帘千仞挂绝壁，耳根风籁鸣璁珩。安得一瓢日坐饮，涤荡积痞湔愁肠。前行灊霍秀遥峙，神风又借辞马当。
雪行河北道中
作者：黄本骐
朝代：清

铜铃冻咽走征赢，九郡齐州眼底过。大雪宵飞埋白屋，层冰晓踏渡黄河。秋屯野聚饥寒少，古侠民留慷慨多。祇有健儿间不得，天风凌厉射鴚鹅。
赏花之会春岩观察以巡芳未与，雨峰都督设饮重招，观察命代吟志谢
作者：黄本骥
朝代：清

六月颂为宪，采芑歌其犹。贤哉石元老，既武文亦修。脍鲤宴逐友，玱鸾靖邦仇。须知饮御时，已具师千谋。非以织文旆，耀彼张仲眸。非以葱珩芾，威彼蛮荆酋。受祉本严翼，显允征鞗钩。我尝读二诗，得柄知其由。将军镇边檄，吉甫方叔俦。偶然值春暮，燕喜飞觥筹。况有姚魏品，堪卜命服修。央央旂旐色，艳与花同幽。催以渊阗鼓，有以霆雷讴。幕用乌章绘，矢从鱼服抽。藉此表闲佶，要非耽嬉游。试观五星阵，计日勤春搜。既安表轩轾，克壮陈貔貅。安得十斛酒，载以百两辀。犒饮遍裨卒，肤公奏皇州。我行愧永久，竟月寻蛮陬。负此艳阳节，未酌花前瓯。归来谒帅府，春尽香仍留。解颐索匡鼎，大白为重浮。示我诗一卷，云锦何叠稠。要我歌一曲，请歌小雅周。鴥彼戾天隼，云路方悠悠。
辰阳舟次蒋春岩观察绍宗以咏菊诗见赠叠和十首
作者：黄本骥
朝代：清

曾餐秋菊悟前身，持赠浑如对故人。欲采寒香招酒客，权将傲骨拜花神。数枝冷艳同谁淡，一种痴情似我真。自有陈蕃为下榻，凡姿从此出凡尘。病骨支离客里身，谁知花更瘦于人。投来缟纻交难淡，写出风霜笔有神。节以晚香成逸品，学从老圃见天真。漫疑蒋径输陶径，得伴羊求便绝尘。前身应是此花身，到处先逢送酒人。开向霜天还倔强，移来月地倍精神。英餐楚泽情非俗，秀撷陶篱句始真。三径莫嫌颜色淡，胸怀原不染纤尘。扁舟共载倦游身，情话欣逢旧主人。折得寒花传驿使，沽来浊酒酹江神。鹤虽善病声偏壮，虎到能痴性自真。酬唱顿忘行役困，天涯何处是红尘。梦里生涯醉里身，眼前多少看花人。但求异植夸侪偶，竟指妖姿诧鬼神。石尉园林终是假，陶家门户孰能真。何如载向观风舫，少许清芬已出尘。频年席帽未离身，且向江湖作散人。采药何时寻石友，买山无力恨钱神。休疑阮籍狂如旧，自信嵇康懒是真。但得花前终日醉，晨炊忘却甑生尘。边吏争迎绾绶身，乞诗蛮女识官人。花围虎旅三千士，墨洒龙宾十二神。案牍虽劳形转逸，旌旄暂假秩应真。秋华采遍还征实，僚佐谁堪步后尘。柴桑原是宰官身，护惜名花胜美人。洛浦无媒空入梦，巫山有女孰传神。从来艳质皆成幻，似此孤芳始觉真。他日篱东重把酒，不辞沉醉卧香尘。篱边风味酒边身，澹泊襟怀磊落人。耐冷为传青女信，含羞疑遇紫姑神。菊天岁月闲中适，槐国功名梦里真。敝褐不堪重抖擞，尚留京洛旧缁尘。一枕羲皇稳卧身，饥驱频逐五溪人。碧萝深处啼山鬼，铜鼓声中赛水神。对镜始惊须发改，衔杯方觉友朋真。故园此日花无赖，扫径应添几许尘。
辰阳舟次蒋春岩观察绍宗以咏菊诗见赠叠和十首·其一
作者：黄本骥
朝代：清

曾餐秋菊悟前身，持赠浑如对故人。欲采寒香招酒客，权将傲骨拜花神。数枝冷艳同谁淡，一种痴情似我真。自有陈蕃为下榻，凡姿从此出凡尘。
辰阳舟次蒋春岩观察绍宗以咏菊诗见赠叠和十首·其七
作者：黄本骥
朝代：清

边吏争迎绾绶身，乞诗蛮女识官人。花围虎旅三千士，墨洒龙宾十二神。案牍虽劳形转逸，旌旄暂假秩应真。秋华采遍还征实，僚佐谁堪步后尘。
辰阳舟次蒋春岩观察绍宗以咏菊诗见赠叠和十首·其三
作者：黄本骥
朝代：清

前身应是此花身，到处先逢送酒人。开向霜天还倔强，移来月地倍精神。英餐楚泽情非俗，秀撷陶篱句始真。三径莫嫌颜色淡，胸怀原不染纤尘。
辰阳舟次蒋春岩观察绍宗以咏菊诗见赠叠和十首·其九
作者：黄本骥
朝代：清

篱边风味酒边身，澹泊襟怀磊落人。耐冷为传青女信，含羞疑遇紫姑神。菊天岁月闲中适，槐国功名梦里真。敝褐不堪重抖擞，尚留京洛旧缁尘。
辰阳舟次蒋春岩观察绍宗以咏菊诗见赠叠和十首·其二
作者：黄本骥
朝代：清

病骨支离客里身，谁知花更瘦于人。投来缟纻交难淡，写出风霜笔有神。节以晚香成逸品，学从老圃见天真。漫疑蒋径输陶径，得伴羊求便绝尘。
辰阳舟次蒋春岩观察绍宗以咏菊诗见赠叠和十首·其五
作者：黄本骥
朝代：清

梦里生涯醉里身，眼前多少看花人。但求异植夸侪偶，竟指妖姿诧鬼神。石尉园林终是假，陶家门户孰能真。何如载向观风舫，少许清芬已出尘。
辰阳舟次蒋春岩观察绍宗以咏菊诗见赠叠和十首·其八
作者：黄本骥
朝代：清

柴桑原是宰官身，护惜名花胜美人。洛浦无媒空入梦，巫山有女孰传神。从来艳质皆成幻，似此孤芳始觉真。他日篱东重把酒，不辞沉醉卧香尘。
辰阳舟次蒋春岩观察绍宗以咏菊诗见赠叠和十首·其六
作者：黄本骥
朝代：清

频年席帽未离身，且向江湖作散人。采药何时寻石友，买山无力恨钱神。休疑阮籍狂如旧，自信嵇康懒是真。但得花前终日醉，晨炊忘却甑生尘。
辰阳舟次蒋春岩观察绍宗以咏菊诗见赠叠和十首·其十
作者：黄本骥
朝代：清

一枕羲皇稳卧身，饥驱频逐五溪人。碧萝深处啼山鬼，铜鼓声中赛水神。对镜始惊须发改，衔杯方觉友朋真。故园此日花无赖，扫径应添几许尘。
辰阳舟次蒋春岩观察绍宗以咏菊诗见赠叠和十首·其四
作者：黄本骥
朝代：清

扁舟共载倦游身，情话欣逢旧主人。折得寒花传驿使，沽来浊酒酹江神。鹤虽善病声偏壮，虎到能痴性自真。酬唱顿忘行役困，天涯何处是红尘。
和高念东先生六合道中作
作者：黄机
朝代：清
体裁：五言律诗

寄眼秋光好，停车问所经。回峰藏短径，疏竹掩空亭。稻熟平栖亩，蘋开浅见汀。蒋山新入望，端为客来青。
读欧阳永叔秋声赋有感
作者：黄机
朝代：清
体裁：古风

执素不盈尺，抚桐何事弦。夜气还太初，杳无尘虑牵。清商入林杪，抱膝忘吾年。人生感荣辱，而自损其天。闻兹檐外声，乌乎使之然。
曹仁宪谨荣寿五言截句·其三
作者：黄枚
朝代：清

德泽波斯淡，讴歌载路闻。偕民登寿域，不老是神君。
曹仁宪谨荣寿五言截句·其二
作者：黄枚
朝代：清

会作凤山宰，悠悠水利垂。天公将福报，再赐玉麟儿。
曹仁宪谨荣寿五言截句，
作者：黄枚
朝代：清

昔日云梯步，青年月殿扬。桂枝攀第一，姓字早生香。会作凤山宰，悠悠水利垂。天公将福报，再赐玉麟儿。德泽波斯淡，讴歌载路闻。偕民登寿域，不老是神君。高秋逢诞降，晚节庆嘉誉。共祝黄华酒，登堂颂九如。
曹仁宪谨荣寿五言截句，·其一
作者：黄枚
朝代：清

昔日云梯步，青年月殿扬。桂枝攀第一，姓字早生香。
曹仁宪谨荣寿五言截句，·其四
作者：黄枚
朝代：清

高秋逢诞降，晚节庆嘉誉。共祝黄华酒，登堂颂九如。
游西溪寺
作者：黄标
朝代：清

帆落秋溪水，人登夕照山。古亭穿竹径，胜地入松湾。石润云犹湿，花深鸟自闲。老僧知好客，煮茗未容还。
过铁佛寺怀古
作者：黄标
朝代：清

为探幽意过西郭，古寺曾闻此地偏。黄叶路深埋断碣，黑云兵尽散荒烟。当年淮右雄藩镇，今日吴宫拱墓田。凭眺不堪惆怅处，半林疏影石坛边。
送许巢余礼耕游摄山
作者：黄标
朝代：清

闻道先生买桂舟，片帆风发水西洲。金绳世界千华晚，玉镜山川万叶秋。好句遍题王粲笔，清樽群奉谢公游。遥知烟月空濛夜，人在虬龙最上头。
重过长千里有感
作者：黄标
朝代：清

两经霜露动深哀，况听秋声木末来。江上重寻鸥鹭侣，雨中复上凤凰台。千家古里连青陌，六代遗宫长碧苔。此日登临多感处，百年怀抱一时开。
金山乐闲上人山房即事
作者：黄标
朝代：清

似泛蓬壶万顷平，凌虚画阁接层楹。双炉石乳壶中液，一榻江流枕上声。留座自惭无玉带，设飧多谢剥金橙。与公应有三生约，他日云山是主盟。
雨中泛舟登尺五楼
作者：黄标
朝代：清

密云低垂覆四天，平湖水满春放船。青帘白舫荡波出，千缕万缕杨柳烟。柳畔朱楼耸翠碧，飘渺直踞松云巅。主人欲住不可住，郭巾谢屐纷后先。我欲括衣寻箬笠，拍手笑杀苏子瞻。风淅淅，溜悬悬，绣栌绮栋凌飞仙。为君蹑足探雨窟，雨中花屿千枝然。云漠漠，水涟涟，我昔画舫听雨眠。猪红熊白泛春酿，此景不再几十年。会当更趁迎梅雨，解尽杖头沽酒钱。
挽彭玉麟联
作者：黄树楠
朝代：清
体裁：联

万里乾坤一草亭，杯引兴来长，翠竹黄花常醉我；卌年身世双蓬鬓，功成归去远，岳云湘水永思公。
挽郭嵩焘联
作者：黄桂昌
朝代：清
体裁：联

昌黎伯学问文章，望重泰山，当时所共仰也；汾阳王富贵寿考，徽传史乘，微公其谁嗣之？
挽张百熙联
作者：黄桂荣
朝代：清
体裁：联

经宗伏郑，礼法程朱，审古今蕃变错综，推到患生述神，知觉特先斯宾塞；气属天行，理归人治，遘造化阴阳辟阖，猛忆几何级数，辛酸欲叩赫胥黎。
凤岫春雨
作者：黄梦兰
朝代：清

台南钟凤岫，雨送及时春。木德沾濡盛，土膏润泽新。天晴苞起瑞，云散彩无尘。为报西畴急，更占霭吉人。
翠屏夕照
作者：黄梦兰
朝代：清

日落沧江好，挥戈射翠屏。半规谁点缀，孤嶂独娉婷。残照浮金镜，斜阳篆玉硎。閒来欣晚对，凭几拾馀青。
阙题
作者：黄殿元
朝代：清

异族凭陵起塞边，万家灶突久无烟。愧他胡马三千骑，占我河山二万年。故国衣冠沦草莽，汉家儿女若颠连。着鞭空负祖生志，是日如归带血旋。
一笑
作者：黄毓祺
朝代：清
体裁：七言律诗

蛮触交兵箭在弦，幽人孤往笑求田。餔糟尚有巾堪漉，啜水曾无炭可煎。衣破冷风吹瘦骨，屋穿明月照空拳。欢娱过眼皆萧瑟，味美何须苦忆鳊。
万年宫
作者：黄毓祺
朝代：清
体裁：五言绝句

夜宿武夷宫，向君揖而笑。我闻浩劫长，万年年最少。
三仰峰
作者：黄毓祺
朝代：清
体裁：五言绝句

婆娑三老翁，幻作山头石。仰面看青天，去天不盈尺。
不寐忆元兄南行三首
作者：黄毓祺
朝代：清

暗风吹雨夜萧森，布被支吾冷不禁。老别匪徒三日恶，淡交奚止十年深。床头饥鼠纵横出，阶下寒蛩断续吟。遥忆孤舟芦荻岸，有谁同我此时心。带甲纷纷正满天，定中何故忽飞翻。漫寻野鸭桥边鸭，莫听青猿洞口猿。调众五千犹可事，得人一二最难言。巾瓶日夕閒来往，珍重眉毛与结冤。先师灵骨可怜生，偏袒群然左右争。妄意猜枚同出手，从今孤掌苦难鸣。病躯霜后芭蕉树，俭岁墙阴荠菜羹。寄语诸方云水客，柴门虽设罢逢迎。
不寐忆元兄南行三首·其一
作者：黄毓祺
朝代：清
体裁：七言律诗

暗风吹雨夜萧森，布被支吾冷不禁。老别匪徒三日恶，淡交奚止十年深。床头饥鼠纵横出，阶下寒蛩断续吟。遥忆孤舟芦荻岸，有谁同我此时心。
不寐忆元兄南行三首·其三
作者：黄毓祺
朝代：清
体裁：七言律诗

先师灵骨可怜生，偏袒群然左右争。妄意猜枚同出手，从今孤掌苦难鸣。病躯霜后芭蕉树，俭岁墙阴荠菜羹。寄语诸方云水客，柴门虽设罢逢迎。
不寐忆元兄南行三首·其二
作者：黄毓祺
朝代：清
体裁：七言律诗

带甲纷纷正满天，定中何故忽飞翻。漫寻野鸭桥边鸭，莫听青猿洞口猿。调众五千犹可事，得人一二最难言。巾瓶日夕閒来往，珍重眉毛与结冤。
不寐次子返韵
作者：黄毓祺
朝代：清
体裁：七言律诗

凉夜翛然睡欲成，蛩声故故枕边鸣。儒冠潦倒蓬双鬓，佛殿蒙茸草数茎。止酒久閒深浅盏，抛书空冷短长檠。月斜炤影真堪笑，枯木巉岩太瘦生。
丹霞嶂
作者：黄毓祺
朝代：清
体裁：五言绝句

遥望层楼丹，飞霞错如绮。斧凿岂人工，号曰天然子。
九日同诸兄弟小饮
作者：黄毓祺
朝代：清
体裁：七言律诗

参军落帽已千秋，戏马台空麋鹿游。鸟在笼中犹自爱，萍浮水上若相求。百年衰鬓黄花节，四海深杯白鹭洲。何必登高才作赋，悲歌画地亦风流。
乾四明咏四首 其一 柏
作者：黄毓祺
朝代：清
体裁：七言绝句

何年古殿柏森森，指出西来一片心。不信无情能说法，阿谁悟得雪岩钦。
乾四明咏四首 其三 梅
作者：黄毓祺
朝代：清
体裁：七言绝句

天寒地冻雪迷离，忒杀风流这一枝。屋角有人能古调，拈来无孔笛中吹。
乾四明咏四首 其二 杏
作者：黄毓祺
朝代：清
体裁：七言绝句

共惜参天古杏残，一株抛向隔墙看。夜来月出生清影，依旧只林双树寒。
乾四明咏四首 其四 竹
作者：黄毓祺
朝代：清
体裁：七言绝句

广福庭前乱竹丛，三茎烟雨四茎风。美人来自潇湘浦，恰与君心一样同。
乾四明咏四首·柏
作者：黄毓祺
朝代：清

何年古殿柏森森，指出西来一片心。不信无情能说法，阿谁悟得雪岩钦。共惜参天古杏残，一株抛向隔墙看。夜来月出生清影，依旧只林双树寒。天寒地冻雪迷离，忒杀风流这一枝。屋角有人能古调，拈来无孔笛中吹。广福庭前乱竹丛，三茎烟雨四茎风。美人来自潇湘浦，恰与君心一样同。
云窝
作者：黄毓祺
朝代：清
体裁：五言绝句

因崖能割胜，九曲正平分。今夜云窝客，酣眠何处云。
仙床石
作者：黄毓祺
朝代：清
体裁：五言绝句

困来枕石头，长伸两脚睡。只恐登斯床，又梦游仙事。
仙迹岩
作者：黄毓祺
朝代：清
体裁：五言绝句

胡跪石亦穿，求道庶乎可。不见雪齐腰，断臂安心者。
兜鍪峰
作者：黄毓祺
朝代：清
体裁：五言绝句

青山非战场，用武何为者。请君去危冠，露顶松风下。
冬至日口占
作者：黄毓祺
朝代：清
体裁：七言律诗

日行南至转无聊，满眼香从甚处消。囚服自知惭管仲，纸钱谁为祭皋陶。愁随弱线偏增长，泪滴寒灰亦动摇。万死孤臣空有梦，雁书不到御床遥。
剑门
作者：黄毓祺
朝代：清
体裁：五言绝句

片石高于天，胡然而中劈。长剑倚天外，此是试剑石。
北廊岩
作者：黄毓祺
朝代：清
体裁：五言绝句

小艇傍回廊，盘旋岂有极。溪山无准绳，南观却成北。
十三仙
作者：黄毓祺
朝代：清
体裁：五言绝句

当闻酒仙语，爱酒不愧天。胡为群仙谪，一往八百年。
友人为予治木口占博笑
作者：黄毓祺
朝代：清
体裁：七言律诗

七尺昂藏亦幻形，头颅不敢负朝廷。鸢乌应怪丹心苦，蝼蚁宁嫌碧血腥。何必达摩留双履，底须普化振空铃。桐棺三寸人间世，寒食荒郊草自青。
同长蘅西湖望月
作者：黄毓祺
朝代：清
体裁：七言绝句

片月高悬似镜明，不知身在镜中行。林空夜静无啼鸟，何处吹来唤虎声。
和晞儿
作者：黄毓祺
朝代：清
体裁：七言律诗

万落千村洗马军，稻粱谋拙又何云。肠如铁石供吾笑，诗是箕裘赖汝闻。苦乏鹅笼贻大令，忍将鸡栅累宗文。暮年悲喜真无定，捧腹阶前雪涕纷。
咏史三十一首·其一
作者：黄毓祺
朝代：清
体裁：古风

后羿恃善射，寒浞因其室。弑主于商邱，禹祀遂中绝。崎岖乱离间，少康能奋迹。母后奔有仍，遗臣奔有鬲。妻我以二姚，卒赖有虞力。有田方十里，有众才五百。庖正徒区区，棋布旧官职。灌鄩有馀烬，嘘之寒焰灭。君坚复雠志，臣矢尽忠节。受困无弃怠，滨亡无陨越。经营处女静，其动如兔脱。祀夏仰配天，故都还故物。却思怀襄初，滔天势方割。微禹民其鱼，蛇龙择人食。至今睹河雒，犹然颂明德。所以中兴指，首为少康屈。鼓钟罔攺悬，万国仍玉帛。一姓不再兴，真乃痴人说。
咏史三十一首·其七
作者：黄毓祺
朝代：清
体裁：古风

壅蔽可畏哉，赵高其明效。道路咸以目，讳言关东盗。秦楚军相持，胜负犹未料。扫国待大将，无端加谴诮。奏事司马门，三日不得报。致盟洹水上，长史作前导。哀哉秦二世，烟雾霾七窍。杀高易反掌，子婴亦敏妙。至此可奈何，临风寄怀抱。
咏史三十一首·其三
作者：黄毓祺
朝代：清
体裁：古风

吾尝读无衣，为雪西戎耻。秦仲为大夫，诗人乃赋此。猃狁胡为者，内侵逼京邸。薄伐惟尹吉，爰以六月美。蠢尔蛮荆族，犯顺扰南纪。方叔出将兵，于是有采芑。奉命征淮夷，辟疆南海抵。诗人作江汉，实惟召公以。吾于公本末，流连不知几。厉王出居彘。宣居襁褓里。十有四年间，共和天下理。如器未坠地，攲侧视所倚。出手从容正，既正徐徐起。呜呼旦奭后，庶几追负扆。尝闻立孤事，成难死易耳。程勉为其难，公孙瞑目死。他孩代赵孤，义声犹磊磊。何况匿公家，己子代太子。千秋婴杵心，盖自召公始。乳养史皇孙，狱门闭不启。丙吉贤矣哉，去公尚千里。
咏史三十一首·其三十
作者：黄毓祺
朝代：清
体裁：古风

二十四郡中，无一义士肝。颜某作何状，乃能砥波澜。奉表诣灵武，途梗待蜡丸。遣人颁赦书，诸道扬旌竿。然则李郭功，首倡繇平原。衣黄与衣白，布衣相周旋。风雨夜对床，清旭联征鞍。咄嗟收两京，大小咨长源。论功范蠡上，绝胜齐鲁连。惜也北伐谋，弗获邀转环。在昔曾南丰，祠记金石镌。势穷义必死，中材或勉焉。颠跌至七八，历忤诸巨奸。顾虑绝秋毫，其大斯足观。在昔宋子京，传赞垂简编。详计近忠悃，轻去几高骞。素为权倖猜，自免智可言。有唐之异人，一代谁比肩。世称二老者，亦玄亦复禅。愚谓出世姿，盖繇天性然。鲁公寄托深，不系麻姑坛。一剑岂不快，掘坎徒多端。积薪灌以油，趋赴甘熬煎。老臣罪当死，大梁匪长安。贼耳何敕为，谈笑归重泉。君臣有至性，顶踵非所怜。邺侯奇特事，不系参懒残。朗诵黄台瓜，岂鸣既往冤。一摘无再摘，广平赖以全。既知肃宗急，聊为卿迁延。慈孝卒如初，乞骸愿还山。至性相感悟，处人父子閒。是乃活浮屠，是乃真神仙。奉天困经月，粝米亦告罄。缒人于城下，夜采芜菁进。西平倍道援，围解贼兵遁。杞逼怀光反，车驾复蹭蹬。长安宗庙在，扫洒固臣分。诸将皆从行，灭贼谁与任。人情方扰扰，徒以忠义奋。处二强寇间，孤军气逾竞。百口时陷贼，所亲寄闻问。尔敢为贼间，立刻斩之徇。盛夏衣裘褐，击如鹰隼俊。先声走怀光，泚血模糊喷。进屯含元殿，旋下军中令。某幸与公等，室家相见近。请约五日内，无得通家信。公私各安堵，一洗甲兵净。露布上行在，臣巳清宫禁。寝园尚如昨，钟篪曾不震。天心爱社稷，是故生李晟。朕何德以堪，潸然泪交迸。道傍拜稽首，贼平贺主圣。所愧收复晚，迄今始报命。皇帝文高古，太子书瘦硬。立碑东渭桥，岂非一时盛。未几反閒入，延赏工设阱。痛哭目为肿，恳恻解方镇。乃至请为僧，谮人亦巳甚。功名多忧畏，君子宜谛听。
咏史三十一首·其三十一
作者：黄毓祺
朝代：清
体裁：古风

是非最易明，莫甚乎维州。胡为司马公，古李左袒牛。信大维州小，要盟乃神羞。平凉血未唇，万骑声啁啾。求信于吐蕃，失诸悉怛谋。且也唐故壤，受降非外求。维缓关中急，时势尤不侔。南诏暨回鹘，扼其背与喉。匪真爱臣唐，悉兵事伛偻。力能缀回中，岂必维为繇。即以相业言，卫公固较优。上党拾芥平，太原反掌收。独是对策初，奇章骨亦遒。嗣兹水火分，遂历四十秋。汉党尚风节，其人争好修。唐党趋势利，其俗胥沈浮。繇宋以迄今，党益纷相樛。声气苟不同，梦寐横戈矛。门户一以别，骨肉成仇雠。吞刀割汝肠，缠绵仍未休。饮灰洗汝胃，渣滓仍复留。公然遗至尊，独抱社稷忧。自古空人国，朋党真其尤。野臣偶念及，血泪纵横流。
咏史三十一首·其九
作者：黄毓祺
朝代：清
体裁：古风

梅福弃妻子，吴市变姓名。逢萌客辽海，冠挂东都门。偃卧不出户，蒋诩暨郭钦。薛方慕巢由，笑却安车迎。陈咸用汉腊，不忍污先人。或远或近间，要归洁其身。自惭年老矣，无以报汉恩。谊岂事二姓，印绶徒纷纷。杜口十日馀，龚胜真死臣。嗟彼莽大夫，何颜对忠魂。附莽亦非一，吾尤恨刘歆。其父最先见，国祚移近亲。歆也官国师，进封曰嘉新。何以陈尚书，三子皆同心。
咏史三十一首·其二
作者：黄毓祺
朝代：清
体裁：古风

夷齐叩马后，登山歌采薇。自是非圣人，万世将瑕疵。至仁伐不仁，辨若素与缁。猥云暴易暴，毋乃成狂痴。特立独行士，不显人是非。昌黎善颂哉，通解有进斯。前此慕通达，茅靡波相随。知义可换生，繇饿为之师。饿死且不惧，焉所事委蛇。立教千万年，天地恒扶持。愚意尤有进，功早在尔时。泰誓迄武成，白旄惟一麾。大诰等八篇，民顽畴可医。取殷若兹易，安殷难若兹。苏氏不云乎，先泽沦民肌。当其在膏火，归周速如驰。人自膏火出，故主能无思。愚谓不尽然，忠孝缘秉彝。自闻首阳风，怒发身奋飞。我独非人哉，甘让夷与齐。宁为殷义士，周以雠民题。勿为周友民，受殷逋臣嗤。反覆不可常，告戒徒烦辞。并兴国五十，匪直奄淮夷。如是历三纪，世变风稍移。几几四十年，代谢如弈棋。少壮咸老死，之死盖靡携。岂非义所激，沁入人心脾。即如燕破竹，七十城有崎。王烛匹夫节，自刭安所希。人知既倒澜，犹可砥柱支。遂供安平君，反掌恢复资。又如秦祖龙，鲸吞有馀威。张良匹夫勇，尝试博浪椎。人知臂可奋，拨动逐鹿机。胜广斩木起，揭竿遂为旗。乃信绝世事，元自无他奇。人心所同然，惟我先得之。吁嗟两饿夫，光与日月垂。
咏史三十一首·其二十
作者：黄毓祺
朝代：清
体裁：古风

谁最平峻功，共推陶士行。砥柱咸和閒，敛膝无攲倾。朝暮运百甓，习劳惜分阴。木屑暨竹头，综理纤悉能。赫然生八翼，乘风上天门。每思折翼梦，满盛惧不胜。明鉴似魏武，忠顺似孔明。投袂歼跋扈，咄嗟定江陵。默也杀方州，用为方州尊。向令害宰相，宰相亦所应。贻书王茂宏，俊快尤绝伦。第就入讨峻，未若温太真。赴难死同仇，宁以疆场分。进如石投卵，切齿恨稍伸。若复召兵返，是败于几成。征西深感悟，戎衣辄兼程。石头欲西归，旋踵与祸邻。譬如骑猛虎，中下不并存。义旗将回指，慎毋撄众心。征西愈感悟，分米饷峤军。未功先拜官，骠骑命敢闻。洒泣誓登舟，臣等受国恩。济则与同祚，不济当死身。大书峤似侃，一字皎日星。前此闻敦谋，谬为恭且勤。盛称钱世仪，满腹皆精神。饯别起行酒，凤饮未及唇。手版坠其帻，阳醉加色声。京尹无后言，安坐□讨敦。最初诣建康，特遣繇刘琨。晋祚虽云衰，天命犹未更。我整河朔师，江南惟赖卿。劝进岂细故，胜任非他人。不忠故非孝，灿灿在孝经。既至苦请归，亦念慈母恩。世梗道途涩，梓宫稽奉迎。绝裾遂永诀，此恨何时平。
咏史三十一首·其二十一
作者：黄毓祺
朝代：清
体裁：古风

卡家尚书令，督军拒清溪。背痈正新愈，苦战力不支。二子亦阵亡，其母哭抚尸。父忠子尽孝，死也甘如饴。导非社稷臣，正色曾箴规。嗣皇尚未立，岂臣辞疾时。又请免导官，亏法而从私。事虽寝不行，举朝严惮之。诸子宏风流，鄙吝非壶谁。宁如含瓦石，放达非所期。悖礼伤教化，倾覆实在兹。乃信死难臣，平日谏诤姿。忠孝萃一门，可以悟脩齐。
咏史三十一首·其二十七
作者：黄毓祺
朝代：清
体裁：古风

贞观二年诏，谋反岂独为。何患事不发，告密亦有宜。自今奴告主，勿受仍斩之。君臣逃两然，可以此理推。笑杀不义侯，受封建武时。
咏史三十一首·其二十三
作者：黄毓祺
朝代：清
体裁：古风

楚之谋复雠，亡命汝颍间。刺客未得当，深夜称疾眠。果自赍药从，情意殷殷然。客乃出匕首，以其状告焉。将军裕所忌，努力自保全。仍以身事之，出入相周旋。寄语涉世人，逆亿何足贤。
咏史三十一首·其二十九
作者：黄毓祺
朝代：清
体裁：古风

上帝有时醉，忠孝无古今。是故晓天道，不若敦人伦。寄谢令狐潮，天人匪条分。人伦君未识，安知天地心。寂寥军令严，试看雷将军。面门矢猬集，屹然如木人。先是玄元庙，痛哭率吏民。束蒿灌以脂，投之绝攀登。大小三百战，带甲馀六旬。矢尽随取携，藁人夜缒城。贼笑不设备，死士斫其营。雍邱既已全，睢阳虚左迎。远请为公守，公为远将兵。合围月晕然，战苦云何深。饮血复裹疮，不鸣卷旆钲。兵自识将意，将亦识士情。茶纸聊同餐，枵腹无脱巾。壮哉鼠与雀，微躯酬国恩。爱马雷电姿，爱妾冰雪魂。愿解壮士饥，化为一杯羹。城陷辄死之，不负八尺身。阳阳等平常，须髯磔如神。当其苦守时，尺寸殊斤斤。蚍蜉蚁子微，援绝谁见存。犬胡日以滋，奚啻百万群。鲠其喉与牙，搏食无繇因。蔽遮江淮间，转运资中兴。三日相公至，十日陈留平。天畀完节焉，生死何足云。尔时颜太保，又一张中丞。生骂牧羊奴，如狗狗不狺。死当为厉鬼，杀贼报圣明。握拳直透爪，齧齿几穿龈。常山暨我公，千古犹并称。何物王承业，亦复同进明。拥兵利城陷，觊窃其功名。此辈抑何多，豺痕被冠缨。告急于临淮，漠然置罔闻。围城饿月馀，独食义不能。因拔所佩刀，断指鲜血淋。一座皆感激，泣下纷沾襟。贼破誓移师，矢著浮图层。慷慨好男儿，呜呼南霁云。
咏史三十一首·其二十二
作者：黄毓祺
朝代：清
体裁：古风

散骑常侍辛，所闻谊至高。挥手谢太常，报画甚琼瑶。物极反必然，致至危是招。宜乘兹大捷，归命于天朝。诚廉附繇夷，上寿享松乔。冉闵亦自道，吾属故晋髦。迎惊都洛阳，分任州郡劳。因势可就功，名贤或易操。陇西义不食，是身等秋毫。至今想其风，使人意也消。
咏史三十一首·其二十五
作者：黄毓祺
朝代：清
体裁：古风

侯景陷吴兴，太守书生耳。战败整衣坐，视死如脱屣。吾忝任专城，朝廷危至此。不能力匡复，是则深可耻。景犹怜悯之，欲存其一子。自分吾一门，己在鬼录里。安能就尔胡，乞恩以贷死。世人恶无后，苟活聊尔尔。侧闻张也风，亦可少愧矣。
咏史三十一首·其二十八
作者：黄毓祺
朝代：清
体裁：古风

武氏窃神器，祸心久包藏。爱子幽别宫，他族称天潢。神功闰十月，国老同平章。次年三月间，召还卢陵王。史官所纪载，从容仍慨慷。栉风沐雨劳，定鼎繇文皇。遽移而之他，毋乃天意伤。姑侄与母子，孰亲须揣量。千秋传子孙，庙食垂无疆。未闻侄天子，为姑立蒸尝。至性相感悟，反周复为唐。取日于虞渊，咸池洗其光。潜授与五龙，夹之以飞翔。时贤意我公，委蛇别有长。淫奴可比肩，北面妩媚娘。浴兰莫振衣，弹冠毋沐芳。至人贵同尘，绕指百鍊刚。君子曰不然，论世可得详。先是被罗告，考掠神扬扬。大周革命初，万物新锋铓。旧臣反是寔，诛戮分所当。皇天后土临，牵引何肺肠。被面血淋漓，触柱头颅强。廷诤守丹陛，屡试于危亡。纡徐浊河中，清济流不妨。奋起北斗南，独步谁颉颃。曷当任术数，破觚刓其方。权者衡重轻，道非反经常。与其凫泛泛，吾宁驹昂昂。
咏史三十一首·其二十六
作者：黄毓祺
朝代：清
体裁：古风

晋阳初起甲，适从犹未决。欲鼓行而西，仍恐进不克。屈突凭坚城，退则为所蹑。此策乃危道，腹背须受敌。莫若攻河东，主之自裴寂。公子曰不然，兵贵风雨疾。吾席累胜威，西人望风匿。智勇不及措，取同振槁叶。倘顿坚城下，安坐糜日月。众心既以离，大事去可惜。济河定关中，约法十二则。何哉隰城尉，一见如旧识。何哉马邑丞，一呼忘旧隙。壮士置幕府，参军置记室。羲声布遐迩，文武焕然集。而顾立幼君，盖其心欲得。自为大丞相，总揆加九锡。然后攘取焉，掩耳盗铃习。前恭与后恭，两帝寻一辙。神尧视世充，亦复何差别。盖于起兵初，声罪讨弑逆。吊民数淫虐，遍移四方檄。庶几踵汤武，不循魏晋述。尔时诸君子，惜哉见未及。泰山有道士，献书魏公密。当乘士马锐，直指江都邑。执取独夫广，号令天下一。斯谋奇而正，安往无俊物。或隐于屠贩，或寄于盗贼。优游黄冠中，乃见徐洪客。郑公发迹等，出处故殊绝。言可得而闻，招之不可得。翩翩失所往，岂蹈烟雾窟。不然縠城隅，全身化为石。
咏史三十一首·其二十四
作者：黄毓祺
朝代：清
体裁：古风

亦知袁景倩，不敌萧道成。正如一木支，无救大厦崩。顾谓其子最，名义古所敦。汝不失孝子，我不失忠臣。尔时刘尚书，父子亦殒身。百姓为之谣，可怜石头城。石头真可怜，褚渊空复生。举止有如此，何面堪向人。不能杀袁刘，寒士分固应。出语胡不避，功曹名至今。
咏史三十一首·其五
作者：黄毓祺
朝代：清
体裁：古风

于越得岁星，伐之是逆天。吴其为沼乎，不及四十年。亦缘人事尽，天道乃好还。夫妻请臣妾，饲马良亦艰。迄乎石室归，坐则仰胆悬。每食必尝胆，折节当世贤。躬耕夫人织，早朝仍宴眠。赈贫吊死丧，劳苦士卒先。令发坐沾襟，偃卧涕泗涟。细及采葛女，行歌愤所宣。吴人既以败，栖息姑苏山。孤臣自知罪，仰冀君王怜。亦欲如会稽，行成赦前愆。天以越赐吴，不取祸败延。今以吴赐越，越其敢舍旃。夫差乃自杀，蒙面归重泉。越兵北渡淮，致贡天王前。赐胙命为伯，号令如风湍。攻秦秦引咎，畴敢逆我颜。诸侯毕称贺，横行江淮间。伯业追桓文，禹祀若再鲜。惜者猜功臣，乌喙鲜保全。安乐转予弃，恐惧曾周旋。功成名遂矣，身退道固然。不见属镂赐，鸱夷抑何冤。大患在肘腋，早已相弃捐。
咏史三十一首·其八
作者：黄毓祺
朝代：清
体裁：古风

子房盖世才，侥幸于一击。去死不容发，老人所深惜。卒遇草野间，命供仆妾役。意固不在书，教之以忍力。能忍不能忍，刘项所繇别。子瞻留侯论，千秋具眼只。淮阴钓城下，阿母心独恻。吾岂望报乎，而进王孙食。所以开广之，一言已破的。登坛将百万，攻取战必克。不用蒯通计，岂党陈豨逆。单辞受奇冤，非尽汉负德。破齐请假王，固陵期复失。乘时取分地，望报抑何急。孺子诚可教，王孙毋乃拙。至死卒不悟，漂母有成说。向令得其意，何至族为赤。鲍鱼既云返，能蟠尚无翼。天故幻异人，玉成两人杰。授书与致餐，其为教也一。世传圯上老，谷城片黄石。然则漂妇人，安知非鬼物。苏武大窖中，拘幽恒渴饥。齧雪吞毡毛，羝乳乃得归。卧起持汉节，节旄日以稀。单于命李陵，置酒往说之。人生如朝露，何以自苦为。卫律罪通天，固然何足疑。陵也有广风，不死非脂韦。庶几柯之盟，得当报主知。乃亦为此言，涕下徒沾衣。此言吾最恨，往往令人迷。朝露既云短，为欢曾几时。千秋万岁名，君子宜三思。不见典属国，垂光等虹霓。生面开麒麟，飘萧双鬓丝。
咏史三十一首·其六
作者：黄毓祺
朝代：清
体裁：古风

公子爱敬客，居恒相劳苦。三千蹑珠履，金罍歌且舞。一朝事势异，掉臂不胜数。孤白秦藏中，函关夜艰阻。鸡鸣迄狗盗，风期一何古。不然孟尝君，血溅咸阳土。
咏史三十一首·其十
作者：黄毓祺
朝代：清
体裁：古风

世祖爱儒术，迥出高皇先。草草札数行，感激令人传。毋与穷寇争，赤眉吾自鞭。饱逸待饥劳，非敢诸将烦。始虽垂翅归，终则奋翼前。东隅炤偶失，收效桑榆颠。尔我君与臣，如人父子间。何嫌复何疑，而有惧意焉。豆粥燕蒌亭，麦饭滹沱干。厚意久不报，迄今铭肺肝。得陇复望蜀，人苦知足难。每一发兵符，头须为皓然。司马习步骑，水战非所娴。一繇征南公，重我荆门权。将军今老矣，乃犹枕戈眠。中夜谁爬搔，背痒绝可怜。笔与舌互用，真意浮其端。词令妙天下，文彩如龙鸾。
咏史三十一首·其十一
作者：黄毓祺
朝代：清
体裁：古风

愚闻民所思，是则天所与。若乃民所怨，岂非天所去。思汉非一日，讴吟遍寰宇。从民上合天，大事斯可举。王常真忠臣，金石等心膂。何哉申屠刚，亦能作此语。人畔天所失，人归天所与。汉帝殆天福，难可人力诩。将军愧布衣，然诺怀首鼠。幺么井底蛙，虚交亦奚取。跃马终黄土，曷繇固吾圉。群雄方斗野，假号纷云雨。咸称卯金氏，人心盖如缕。流离愿一金，终焉死贫窭。矧乃神明祚，可得而妄处。润镬膏斧锧，逆节尸撑拄。丈夫昧废兴，匹夫不犹愈。卓然王命论，胸中具机杼。仍劝安丰侯，上书俯且偻。臣融虽无识，去就颇循矩。肯事奸伪人，背我真旧主。投足分轻重，相厚岂筐筥。譬诸左右手，形骸化吾汝。攀龙附凤皇，倏忽生毛羽。下视隗嚣宫，秋风动禾黍。
咏史三十一首·其十七
作者：黄毓祺
朝代：清
体裁：古风

珍重侍中血，溅衣勿浣也。孝惠且知之，何况进此者。今人多泰准，七尺肯轻舍。安危难可期，所恃有佳马。
咏史三十一首·其十三
作者：黄毓祺
朝代：清
体裁：古风

张俭亡命时，投止靡不容。或捐城委爵，或破族殒躬。一人祸万家，见讥冶家佣。孽诚自己作，保纳能无功。鲁国有孔母，实生褒与融。一门争赴死，岂非烈士风。融实知其情，融实匿其踪。阿母实未闻，阿兄实未逢。融死且不恨，慷慨披心胸。世态如浮云，突兀多奇峰。白衣幻苍狗，轻薄粉难穷。富贵蚁附膻，贫贱鸟在笼。矧彼罹患难，历乱飘孤蓬。谁肯相救援，投身汤火中。融也卓荦姿，一见怜老翁。严气与正性，遂为海内宗。视操鬼蜮如，诛操狐兔同。当其年十六，早露头角雄。何怪苏眉山，惊叹人中龙。
咏史三十一首·其十九
作者：黄毓祺
朝代：清
体裁：古风

晋室胡然东，起于镇建业。露次躬甲胄，遍移四方檄。稽留斩督运，北征期刻日。推心司马导，每事必咨决。江河既云异，神州宜戮力。何至作楚囚，言之殊激烈。究竟君臣间，复雠不甚切。初无大机用，小小自树立。接士则以谦，足用则以啬。政事以清净，主谋技粗毕。尔时有心人，吾敬祖生逖。纠合谱骁健，言于安东曰。戎胡毒中土，遗民苦残贼。人皆思自奋，命将出师急。诚使如逖者，部署相统率。望风争响应，岂患无豪杰。渡江抵中流，慷慨歌击楫。誓必清中原，不信如皦日。先是两主簿，司州同寝息。此声非恶声，起舞自中夕。良马轻著鞭，果先刘越石。尝闻伐猃狁，诗人美尹吉。所以能成功，张仲在君侧。然则士雅军，岂非茂宏责。当其初遣时，应请聊塞白。簿具千人廪，布止三千疋。起冶自铸兵，铠仗曾不给。迄夫驻雍邱，甘苦共士卒。约已务施予，新附勤抚纳。经略河以南，荡焉剪荆棘。练兵仍积谷，指顾取河北。国将有内难，王刘方搆隙。大功知不遂，怏怏抱病殁。江左遽偏安，不思进咫尺。谁料王丞相，衰飒至此极。其心爱一隅，用之恐并失。幽冥逢镇西，可能无愧色。即今寰海沸，龙蛇正杂遝。咿喔邻鸡鸣，时贤酣枕席。我此一瓣香，敬为豫州爇。
咏史三十一首·其十二
作者：黄毓祺
朝代：清
体裁：古风

大木势将颠，一绳非所维。何不以此言，进于下榻时。观象察人事，天废不可支。盍于同舟际，以此言进之。愚独谓不然，出处各有宜。惟其有仲举，疆禦咸低眉。是以徐孺子，洁清获自怡。饥不可得食，寒不可得衣。惟其有元礼，破柱风裁持。是以郭林宗，获遂贞隐姿。天子不得臣，诸侯不得师。且天生我材，治乱须转移。维以维其颠，不颠维曷为。支以支其废，不废支焉施。坐视颠废者，果哉良足嗤。有道不与易，圣训深长思。
咏史三十一首·其十五
作者：黄毓祺
朝代：清
体裁：古风

悌为儿童时，受知丞相素。常恐不得死，仰负名贤顾。乃知名下士，关系非细故。几幸出其门，愿言步亦步。盛名不自爱，渝节而攺度。举世遂靡然，岂非为所误。
咏史三十一首·其十八
作者：黄毓祺
朝代：清
体裁：古风

邓艾下巴蜀，汉使跪奉玺。王浚入石头，吴行舆榇礼。晋怀迫胡骑，不获浮雒水。步出华林园，追执如犬豕。乐此不思蜀，蜀技徒靡靡。先人坟墓在，西悲讵能已。语何似却正，诚有如尊旨。南方待陛下，设座亦复尔。凿目剥面皮，此事何等理。臣有弑其君，则加此刑耳。骨肉何自残，大汉运将启。故递相驱除，殆为天所使。一则令充愧，一则令聪喜。一令昭绝倒，无情乃至此。安乐如冻蝇，痴呆故莫比。归命颇倔强，利口如虿尾。悲哉平阿公，岂曰词令美。摇尾空乞怜，不救青衣耻。总之亡国君，无一而可矣。堂堂烈丈夫，敬为社稷死。
咏史三十一首·其十六
作者：黄毓祺
朝代：清
体裁：古风

孙拯下狱吏，拷掠极百千。两踝皆骨见，终讼机云冤。君何不爱身，拯也叹仰天。陆君世奇才，吾蒙知爱偏。义不忍相负，一死分固然。卒以三族殉，无救于平原。古今事势殊，所全有大焉。要之烈士心，千载常相关。
咏史三十一首·其十四
作者：黄毓祺
朝代：清
体裁：古风

操初得彧从，即比诸子房。彧劝操取兖，亦比诸高光。既为操也臣，岂为汉也亡。其仁先管仲，司马准的伤。其道似伯夷，大苏稚且狂。牧之不云乎，教盗以穴墙。发匮不同挈，乃欲居于良。或云彧自杀，志亦良可伤。方彧留寿春，抱疾仍徬徨。操也馈之食，发视但空筐。正如周亚夫，赐肉景帝傍。大胔不置箸，杀机盖已彰。然则操杀彧，世论徒蜩螗。
咏史三十一首·其四
作者：黄毓祺
朝代：清
体裁：古风

楚子杀伍奢，尚顾谓员曰：“能死与能报，尔我各努力”。借吴伐楚人，三战鄢郢入。辄鞭平王尸，父兄耻一雪。当其将出奔，与友包胥别。一曰必覆楚，一曰复楚必。包胥乞秦师，夜依庭墙泣。饮食不入口，如是者七日。秦为赋无衣，昭王获反国。方员窘江上，吹箫道乞食。隐忍就功名，岂非丈夫特。对面峰九疑，人心难可测。悠悠杯酒间，卖友忽如掷。我必覆楚语，出口随见执。偶感包胥事，令人三叹息。